Berapa Lama Lagikah Najib Mampu Bertahan?

 Kritikan demi kritikan yang diterima Najib sejak kebelakangan ini jelas memperlihatkan kerajaan yang sedang dipimpinnya semakin lemah dan ditolak oleh rakyat. Jika sebelum ini kegagalannya menangani kenaikan harga barang lebih banyak dikritik oleh pihak pembangkang, mutakhir ini pula memperlihatkan suara dari dalam UMNO sendiri semakin lantang mengenainya.
Selain Ahli Parlimen Pulai dan Pengerusi PAC, Nur Jazlan Mohamed, ahli akademik pro BN, Ridhuan Tee Abdullah yang sudah bersuara mengenainya, semalam pula bekas Timbalan Menteri Pengajian Tinggi, Saifuddin Abdullah turut bersuara dengan nada yang serupa.
NGO Perkasa yang sejak penubuhannya dilihat pro kerajaan dan Najib juga sudah mulai berbeza nada, malah memberi amaran mahu mengambil alih peranan UMNO dalam membela nasih rakyat lantarah UMNO dilihat semakin jauh daripada perjuangan membela nasib Melayu dan rakyat sejak kebelakangan ini.
Ada yang mengatakan di belakang Perkasa ialah Mahathir Mohamad dan jika dilihat hubungan Perkasa dengan Mahathir sejak sekian lama, malahan Ibrahim Ali dapat bertanding sebagai calon Bebas dalam pilihanraya umum lalu di Pasir Mas sehingga membuatkan calon UMNO, Johan Che Pa tidak mengemukakan borang pencalonannya, turut dikaitkan dengan campurtangan bekas Perdana Menteri itu.
Sementara pembangkang dan pelbagai NGO mereka terus menguatkan tekanan terhadap Najib dan kerajaan supaya lebih memikirkan kenaikan kos sara hidup rakyat yang sedang terhimpit sekarang, suara-suara dari dalam yang sebelum ini pro UMNO dan kerajaan juga sudah memperlihatkan rentak dan nada yang seirama.
Puncanya tentulah tidak lain kerana mereka juga sudah dapat mengesan kesengsaraan rakyat akibat kenaikan kos sara hidup ini. Selepas ini, mungkin ada lagi yang turut bertindak sama.
Jika dulu Pak lah mula menerima kesan penolakan rakyat akibat tindakannya menaikkan harga minyak sebanyak 78 sen yang kemudian dihubung-kaitkan dengan pelbagai kelemahannya yang lain, Najib pula dilihat mula menerima kesan yang sama akibat tindakannya menaikkan beberapa jenis barang dan perkhidmatan sejak kebelakangan ini.
Najib bukan saja sedang menuruti jejak Pak Lah, bahkan langsung tidak mengambil teladan daripadanya.
Satu demi satu kenaikan yang gagal dikawalnya telah menyebabkan populariti Najib kini hanya tinggal 52 mata berbandinpg 62 mata sebelumnya berdasarkan kajian Merdeka Center manakala Umcedel pula dalam kajian terbarunya turut mendapati kenaikan harga barang akan menjadi beban yang akan terus menurunkan sokongan rakyat terhadap kerajaan.
Selain mendapati 42 peratus kemarahan rakyat adalah kerana kenaikan harga minyak, 34 peratus kerana kenaikan harga barang dan 24 peratus disebabkan kenaikan tarif letrik, kajian Umcedel juga mendapati bantuan BR1M tidak lagi berkesan dalam meringankan beban kehidupan rakyat.
Yang lebih buruk ialah, di sebalik kemarahan rakyat kian meningkat, pembangkang makin agresif meningkatkan prestasinya dan lebih banyak pula dari dalam UMNO dan kerajaan sendiri yang mengkritik kepimpinan Najib, tindakan mempertahankan Najib pula hampir tidak kedengaran.
Lebih ramai yang memilih untuk berdiam diri daripada mengeluarkan suara mempertahankan Najib. Najib seolah-olah mula keseorangan dalam menpertahankan diri dan kerajaan yang sedang dipimpinnya sekarang. Dalam isu melibatkan isterinya yang diserang baru-baru ini, Rosmah Mansor akhirnya terpaksa tampil sendiri mempertahankan diri dengan menulis surat yang panjang mengenainya.
Suara-suara dari sayap parti iaitu Wanita, Pemuda dan Puteri UMNO juga hampir-hampir tidak kedengaran membela dan menpertahankan Najib dan kerajaan sedangkan dalam Perhimpunan Agung UMNO baru-baru, masing-masing mengaku merekalah tulang belakang dan tulang depan kepada parti dan kerajaan.
Apakah tulang-tulang ini sudah bengkok dan hampir patah sekarang ini? Mana jentera siber Pemuda UMNO dalam hal ini?
Jentera media sosial yang diakui sebagai medium paling utama dalam menghadapi pilihanraya akan datang pula, dilihat sudah terkulai sebelum masuk medan perjuangan. Selain terdapat blog dan media sosial pro UMNO yang berdiam diri daripada mempertahankan Najib dan kerajaan, selebihnya turut juga lantang mengkritik. Yang mengaku sudah menjadi bebas dan tidak lagi mahu dikaitkan dengan pro mana-mana parti juga sudah ada.
Semua ini memperlihatkan kedudukan Najib sekarang ini sebenarnya lebih parah berbanding ketika Pak Lah diserang dan mahu dijatuhkan dulu. Ketika itu Mahathir terpaksa bekerja keras ke seluruh negara dan menghadiri pelbagai program di merata tempat untuk menjustikasikan perlunya Pak Lah diturunkan sebagai Perdana Menteri, namun menteri kabinet dan pemimpin UMNO ramai yang masih lantang mempertahankannya.
Namun sekarang ini, sementara tekanan kian meningkat, suara yang mempertahankannya juga hampir tidak ada. Kalau ada pun yang bersuara hanyalah daripada pemimpin yang semakin terhakis wibawanya seperti Isa Samad dan Ahmad Maslan, manakala yang lain-lain lebih selesa memilih berdiam diri dan menjaga hal masing-masing.
Ini menjadikan persoalan yang bermain di fikiran ramai orang ialah sampai bilakah Najib mampu bertahan menghadapi semua tekanan ini? Tetapi dengan sokongan yang semakin merosot hari demi hari ini, semakin ramai yang percaya bahawa Najib tidak akan dibenarkan terus mengetuai UMNO dan BN dalam PRU 14 nanti kerana kemungkinan BN hilang kuasa lebih besar jika beliau terus kekal
Yang paling tidak mahu melihat UMNO dan BN kalah pastinya Mahathir. Yang lain-lain ada yang merasakan hanya kekalahan dan hilang kuasa merupakan pengajaran bermakna bagi UMNO dan para pemimpinnya. Selebihnya pula merasakan apa salahNya PR diberi peluang pula.
Dan ramai juga yang percaya kerja Mahathir jauh lebih mudah kali ini. Berbanding ura-ura dan tohmahan bahawa kerajaan mahu digulingkan melalui demonstasi, Najib sebenarnya lebih mudah tergolek jika Mahathir mulai bersuara. (SH 25/12/2013)

0

0

votes
Article Rating
Kongsikan artikel ini


Mujurlah Hanya Ada Seorang Hasan Malek Di Negara Ini

 Berlakunya siri kenaikan harga barang dan perkhidmatan kebelakangan ini diakui oleh semua pihak bakal memberi kesan kepada sokongan rakyat terhadap kerajaan. Ia bukan saja memperlihatkan kegagalan kerajaan menggunakan kuasa yang ada padanya dengan sebaik mungkin, malah sesetengah kenaikan itu juga menunjukkan kegagalan kerajaan menepati janjinya.
Selain Perdana Menteri, wakil-wakil rakyat, ahli akademik, NGO dan sebagainya turut menyedari bahawa kenaikan yang menyebabkan kemarahan rakyat ini akan terus menjejaskan sokongan rakyat kepada kerajaan serta sedang melihatnya sebagai isu yang serius, beberapa pusat kajian bebas turut membuat kajian mengenainya.
Merdeka Center melalui kajiannya mendapati, sokongan rakyat terhadap Najib telah menurun daripada 62 mata kepada 52 mata sejak kenaikan ini dilakukan manakala Umcedel pula mendapati isu kenaikan harga barang ini turut menjejaskan sokongan yang diterima kerajaan dan akan menentukan keupayaan memenangi pilihanraya ke 14 nanti.
Pihak pembangkang pula kini sedang menangguk sokongan yang kian melimpah berikutan kemarahan rakyat yang sudah tidak dapat ditahan-tahan lagi. Sementara kenaikan ini diyakini akan terus menyebabkan pengundi bandar dan separa bandar terus bersama PR, BN juga dipercayai akan mula kehilangan sokongan pengundi luar bandar kerana kenaikan harga barang ini telah mendatangkan kesan yang merata kepada rakyat.
Hakikatnya semua orang bercakap tentang kenaikan harga barang dan perkhidmatan ini bakal memberi kesan kepada BN dan kerajaan jika tidak ditangani segera.
Bagaimanapun, Menteri Perdagangan Dalam Negeri, Koperasi dan Kepenggunaan, Hassan Malek dengan bangganya menolak bahawa kenaikan harga barang ini akan menjejaskan sokongan rakyat kepada kerajaan. Perkasa ini, katanya, hanyalah masalah kecil saja.
Beliau juga menolak hasil kajian Umcedel yang meramalkan sokongan rakyat kepada BN merosot berikutan kenaikan kos sara hidup yang ditanggung oleh rakyat.
Penolakan Hasan Malek ini seolah-olah memperlihatkan beliau tidak pernah merasai denyut nadi rakyat yang sedang gelisah sekarang ini. Apakah beliau tidak sedar atau tidak mahu sedar apa yang sedang berlaku di sekelilingnya sekarang ini?
Sebagai wakil rakyat di Kuala Pilah dan menteri yang terlibat dengan hal ehwal pengguna, adalah mustahil hanya respon yang baik-baik saja diterimanya setiap hari. Atau mungkin pegawai dan orang bawahannya tidak menyampaikan maklumat yang betul kepadanya?
Dengan menolak hasil kajian Umcedel yang tidak memihak kepada kerajaan, Hasan Malek juga terlihat masih terbelenggu dengan pemikiran bahawa kerajaan adalah betul segala-galanya atau kerajaan tahu segala-galanya sedangkan Perdana Menteri sering kali mengingatkan kepada menteri-menteri kabinetnya supaya membuang pemikiran itu.
Dalam hal ini, Hassan nampaknya masih terbuai dengan khayalannya. Mungkin sebab itulah agaknya baru-baru ini beliau sanggup hadir sebagai penonton di program Maharaja Lawak Mega walaupun ada siaran langsung di televisyen. Tidaklah salah hadir di program itu tetapi dengan mempamerkan riang gembiranya dan bertepuk sorak di program itu, ia secara langsung juga menonjolkan mentalitinya sebagai pemimpin.
Biasanya seseorang menteri hadir di program sebegitu hanya untuk menyampaikan hadiah kepada pemenang atau seumpamanya sahaja. Kalau ingin bertepuk sorak dan bergembira, menonton di rumah atau bersama kawan-kawan rapat sudahlah!
Dalam masa yang sama, dengan menolak hasil kajian Umcedel dan seperti sedikit angkuh menyatakan sokongan rakyat tidak merosot kerana kenaikan harga barang ini, ramai yang teringat kembali komennya agar jangan makan ayam apabila harga ayam naik menjelang hari Raya Aidil Fitri yang lalu.
Ramai yang marah dan mencemuh beliau atas komennya yang tidak sensitif kepada keperluan rakyat itu. Beliau seolah-olah tidak tahu bahawa ayam adalah salah satu keperluan setiap kali musim perayaan untuk dibuat rendang dan sebagainya.
Saranannya supaya beralih kepada ikan dan daging pula lebih jauh tersasar dalam usaha meringankan beban rakyat memandangkan kedua-duanya lebih mahal daripada harga ayam. Terlihat bahawa beliau seorang menteri yang tidak tahu apa-apa dalam tugasnya.
Hasilnya, beliau adalah anggota kabinet pertama yang dianugerahkan gelaran “menteri cap ayam” oleh beberapa blog dan laman sosial.
Kemudian, beliau juga gagal menjawab di Parlimen apabila ditanya oleh Rafizi Ramli mengenai mengapa harga gula negara kita lebih mahal berbanding beberapa negara lain berikutan harga gula mentah sedang menurun harganya. Sekali lagi beliau menonjolkan dirinya sebagai menteri yang tidak tahu apa-apa apabila menjawab, “saya tidak dapat menjawabnya sekarang kerana ia memerlukan pengiraan terlebih dahulu”.
Rafizi kemudian menyindirnya dengan berkata, “lain kali kira dulu sebelum naikkan harga, bukannya naikkan dulu, baru kira”.
Sebenarnya banyak lagi komen atau respon daripada Hasan Malek ini yang didapati tidak menggambarkan dirinya seorang pemimpin yang berbeza keupayaannya dengan rakyat biasa atau menteri yang mewakili rakyat, malah kadangkala tesasar jauh daripada hakikat yang sebenarnya berlaku. Dalam banyak keadaan, Hasan Malek adalah antara pemimpin yang langsung tidak membantu UMNO, BN dan kerajaan dalam memenangi hati rakyat bagi menghadapi pilihanraya akan datang.
Beliau lebih banyak menjadi bahan persendaan, cemuhan dan kadang-kadang lawak jenaka kerana respon atau pandangan yang dikeluarkannya.
Tetapi, mujurlah hanya ada seorang saja pemimpin seperti beliau di negara ini. (SH 26/12/2013)

0

0

votes
Article Rating
Kongsikan artikel ini


Saranan Mahathir Bukti Najib Mengurus Negara Secara Salah

 Selepas beberapa pihak tampil menyatakan kebimbangan terhadap tindakan kerajaan menaikkan harga barang dan perkhidmatan sejak kebelakangan, bekas Perdana Menteri, Mahathir Mohamad akhirnya turut bersuara dengan nada yang serupa.
Dalam tulisan di blognya, Mahathir berkata, dalam menangani beban kewangan negara dan keperluan menambah sumber pendapatan, kerajaan sepatutnya mengurangkan kos pengeluaran dan bukannya menaikkan harga barangan yang tentunya akan memberi kesan kepada kehidupan rakyat.
Mengenai kenaikan tarif letrik sebanyak 15 peratus yang diputuskan kerajaaan pula, beliau berkata, kenaikan itu seharusnya dilakukan secara berperingkat-peringkat dan bukannya secara mendadak kerana ia akan membebankan pengguna domestik, selain memberi kesan kepada kos pengeluaran industri.
Pandangan dan saranan Mahathir ini jelas bertentangan dengan pendekatan Najib dalam mengurus negara selama ini yang lebih melihat instrumen cukai dan subsidi sebagai sumber menambah pendapatan negara. Beberapa cukai bakal dinaikkan manakala subsidi pula dalam perancangan untuk dihapuskan sama-sekali dengan alasan ia tidak baik untuk perkembangan ekonomi secara keseluruhannya.
Semua pendekatan Najib ini lebih menjurus kepada meningkatnya harga barangan pengguna.
Dalam masa yang sama, dalam usaha menghapus subsidi dan mahu penghapusannya diterima, hanya susbsidi yang melibatkan rakyat mahu dihapuskan sedangkan subsidi yang turut diterima oleh syarikat-syarikat besar dan kroni, tidak terlihat pula mahu diusik. Kalau dipotong pun, barangkali merupakan langkah terakhir sekali.
Sepanjang Najib mempertahankan apa yang dilakukannya, tidak pernah sekali pun tergambar iltizam mahu mengurangkan kos, mengambil langkah jimat-cermat serta mengurangkan ketirisan dalam perbelanjaan kerajaan. Semua beban hanya mahu diletakkan di bahu rakyat semata-mata.
Dengan saranan Mahathir agar kerajaan mengurangkan kos pengeluaran, walaupun gambarannya bersifat analogi, tetapi adalah jelas ianya bermaksud agar kerajaan menunjukkan teladan yang baik terlebih dahulu sebelum mahu mengambil lebih banyak daripada saku rakyat dan menaikkan kos kehidupan mereka.
Sebagai sebuah kerajaan, seharusnya itulah yang patut dilakukan oleh Najib kerana terus-terusan membebankan kehidupan rakyat dah kemudian mencipta pelbagai alasan untuk menghalalkannya, bukanlah tindakan yang bijak dan terpuji. Kerajaan yang sebegini adalah kerajaan yang cacat dan sudah hilang upaya dalam pemikiran dan kebijaksanaannya.
Melalui saranan Mahathir ini juga, ia dengan sendirinya menolak hujah Pengerusi Felda, Isa Samad bahawa kenaikan harga barang bukanlah salah UMNO tetapi merupakan fenomena yang berlaku di seluruh dunia dan tidak dapat dielakkan oleh mana-mana kerajaan.
Ini kerana, dengan mengurangkan kos, tahu berjimat-cermat dan mengawal ketirisan, tiada sebab barangan tidak boleh dijual dengan harga yang sama atau lebih rendah lagi. Jika kos tidak mahu dikurangkan dan langkah berjimat tidak diusahakan sedangkan sebagai sebuah kerajaan ianya boleh dilakukan oleh UMNO melalui iltizan para pemimpinnya, sudah tentulah memang salah UMNO jika harga barangan terus meningkat.
Dalam hal ini, Mahathir telah menunjukkan jalan yang mudah dan praktikal untuk dilakukan oleh Najib iaitu kurangkan kos, berjimat-cermat, kawal ketirisan dan naikkan sesuatu secara berperingkat-peringkat agar rakyat tidak terasa bebannya.
Persoalannya, selama ini dimanakah peranan Pemandu, Idris Jala, Omar Ong, puluhan pegawai dan penasihat Perdana Menteri, con-sultan dan con-setan yang direkodkan telah dibayar sebanyak RM7.2 bilion oleh kerajaan sepanjang lima tahun yang lalu serta penasihat kiri dan kanan dalam menasihati Najib supaya menguruskan negara ini dengan cara yang betul?
Nampaknya Najib dan kerajaan perlu terus disekolahkan dalam mentadbir negara ini!! (SH 27/12/2013)

0

0

votes
Article Rating
Kongsikan artikel ini


Anak Rosmah Beli Kondo RM110 Juta, Satu Lagi Kebanggaan Malaysia

 Sebagaimana satu demi satu harga barang dinaikkan, nampaknya satu demi satu juga terdedahnya kemewahan yang mahu dipamerkan oleh keluarga Perdana Menteri, Najib Razak kepada rakyat Malaysia ini. Terbaru, dilaporkan anak Rosmah Mansor daripada perkahwinan terdahulu yang secara automatiknya merupakan anak tiri Najib, Riza Shahriz Abdul Aziz telah membeli sebuah kondo mewah di New York berharga RM110 juta.
Jika sebelum ini heboh diperkatakan mengenai penggunaan jet eksekutif mewah yang digunakan oleh Rosmah untuk penerbangan ke Qatar, manakala lama sebelum ini pula pelbagai pendedahan mengenai kemewahan dan pemborosan yang dikaitkan dengan isteri Perdana Menteri telah menjadi santapan berita bagi rakyat negara ini, pendedahan terbaru ini pastinya menjadikan sekali lagi isu berkaitan Perdana Menteri menjadi perhatian dan perbualan ramai.
Dalam usianya yang masih muda iaitu 36 tahun, kejayaan membeli kondo semahal itu dan di Kota New York pula, ia tentulah merupakan suatu pembelian yang membanggakan, di samping pastinya menghairankan.
Persoalan bagi kebanyakan rakyat yang saban hari dibebankan dengan pelbagai kenaikan harya barang ialah berapa banyakkah wang yang dimiliki oleh anak tiri Najib itu? RM100 juta? RM150 juta? RM200 juta? Atau lebih daripada itu?
Persoalan lain pula ialah daripada manakah beliau memperolehi wang sebanyak? Apakah beliau memperolehi wang melalui pekerjaannya sebagai perunding kewangan dan penerbit semata-mata di negara Uncle Sam itu?
Atau adakah beliau memperolehi kekayaannya itu lebih melalui kedudukannya sebagai anak kepada Rosmah Mansor dan anak tiri kepada seorang Perdana Menteri?
Terdapat laporan sebelum ini yang mengaitkan Riza sebagai mempunyai hubungan rapat dengan Jho Low, seorang usahawan berasal daripada Pulau Pinang tetapi bermastautin di Amerika Syarikat dan mempunyai hubungan rapat dengan Rosmah Mansor.
Jho Low yang pernah dikaitkan dengan beberapa selebriti Hollywood, terutama Paris Hilton dikatakan mempunyai hubungan rapat dengan isteri Perdana Menteri dan dalam suatu interbiu, beliau mengangggap Rosmah seperti ibunya sendiri. Jho Low dikaitkan dengan beberapa projek mega seperti pembangunan semula tapak TUDM di Sungai Besi dan mempunyai hubungan rapat dengan beberapa pelabur daripada Timur Tengah yang sebahagiannnya sudah pun dibawanya bertemu dengan Najib.
Memanglah pembelian mana-mana hartanah di seluruh dunia adalah hak sesiapa saja, tetapi memandangkan kedudukannya sebagai ahli keluarga Perdana Menteri, pembelian itu tentunya menimbulkan persoalan dari segi ketelusan dan kewibawaan Najib dalam menguruskah negara ini.
Jika benar ada kontrak-kontrak besar dianugerahkan kepada syarikat atau pelabur yang ada kaitan dengan ahli keluarganya sendiri, Najib seharusnya tampil dan menjelaskan perkara ini kepada umum? Kontrak pula diberikan secara tender terbuka atau runding terus? Rakyat tentunya ingin tahu sudah berapa banyak projek dan berapa nilainya yang telah diserahkan untuk memberi kekayaan melampau kepada anak tirinya itu.
Bagaimana pula dengan anak-anaknya sendiri, sama ada daripada perkahwinan terdahulu atau hasil perkahwinan dengan Rosmah? Adakah mereka juga ada menerima kontrak dan peluang-peluang perniagaan yang diberikan secara langsung atas kapasitinya sebagai Perdana Menteri dan Menteri Kewangan?
Semua ini memerlukan penjelasan daripada Najib sendiri? Beliau tidak seharusnya terus berdiam diri sebagaimana sikapnya dalam beberapa isu sebelum ini? Isu Syiah yang dikaitkan dengan Mat Sabu, Najib diam dan dalam isu penggantungan akhbar mingguan The Heat juga beliau masih berdiam diri sehingga ini.
Tetapi dalam isu pembelian kondo RM110 juga, Najib tidak harus berdiam diri lagi?
Rakyat yang merana dengan kenaikan harga barang ingin tahu bagaimana anak tirinya menjadi sekaya itu? Begitu juga bakal penerima bantuan BR1M turut ingin tahu, berapa banyakkah projek-projek besar telah dianugerahkan kepada anak tirinya itu?
Rakyat yang selalu diasak agar berjimat-cermat, mengubah cara hidup dan terbaru diminta jangan merungut dengan kenaikan harga barang, tentunya amat berbesar hati jika Najib dapat bersikap jujur dan menunjukkan ketelusannya kali ini?
Sepertimana Najib gagal mengawal kenaikan harga barang, pada persepsi umum Najib juga dilihat gagal mengawal ahli keluarganya sendiri agar menunjukkan contoh teladan yang baik kepada rakyat. Sementara rakyat diminta melakukan itu dan ini, keluarga Najib pula nampaknya bangga membeli itu dan ini serta mempamerkan kemewahannya kepada umum.
Selepas ini, sebagaimana harga barang dijangka terus meningkat, pasti ada lagi berita-berita sensasi mengenai anak isteri dan keluarga Perdana Menteri yang bakal terdedah kepada umum. Tetapi pastinya juga, sebagaimana ada yang berkata, kenaikan harga barang tanda negara sedang menuju kemajuan, akan ada yang tampil mengatakan pembelian kondo oleh anak tiri Najib ini juga suatu tanda kejayaan orang Melayu di peringkat antarabangsa.
Atau mungkin seorang menteri yang meminta rakyat jangan merungut dengan kenaikan harga barang sebelum ini, bersuara lagi kali ini dengan meminta rakyat jangan mempertikaikan pembelian kondo ini pula.
Alahai…(SH 28/12/2013)

0

0

votes
Article Rating
Kongsikan artikel ini


Takkanlah Kerajaan Najib Serapuh Biskut Kering?

 Serentak dengan sambutan malam tahun baru beberapa hari lagi, beberapa NGO pro pembangkang telah merancang untuk mengadakan perhimpunan aman di Dataran Merdeka untuk menzahirkan luahan perasaan terhadap kerajaan yang menaikkan beberapa harga barang dan perkhidmatan sejak beberapa bulan lalu.
Sejak pilihanraya umum Mei lalu, kerajaan didapati telah menaikkan empat hingga lima barang dan perkhidmatan, manakala menjelang 1 Januari 2014 nanti, beberapa kenaikan lagi turut menyusul yang sekaligus menjadikan kehidupan rakyat terus-terusan disusahkan oleh kerajaan.
Siri kenaikan yang paling banyak dalam sejarah negara ini jelas tidak dapat diterima oleh majoriti rakyat, termasuk oleh bekas Perdana Menteri, Mahathir Mohamad yang menyatakan kerajaan sepatutnya mengurangkan kos, bukannya menaikkan harga.
Lebih dari itu, ada yang menyifatkan tahun 2014 sebagai tahun barang naik dan tahun sengsara bagi rakyat yang pada hakikatnya semakin hari semakin dikemudiankan oleh kerajaan.
Lantaran itu, perhimpunan aman di malam ambang merdeka ini tentulah dapat difahami maksud dan tujuannya. Ia hanyalah sekadar medan untuk rakyat meluahkan perasaan dan agar kerajaan lebih mendengar rintihan mereka.
Bagaimanapun, sementara sesetentah pemimpin dan ahli UMNO memahami dengan rasional tujuan perhimpunan itu, terdapat pula pihak lain yang cuba memesongkan pemikiran massa dengan mengatakan perhimpunan itu bertujuan menggulingkan kerajaan. Beratus-ratus laporan polis sudah dibuat untuk meminta polis mengambil tindakan terhadap perhimpunan yang didakwa mahu menggulingkan kerajaan itu.
Walaupun sudah dijelaskan berkali-kali oleh pihak penganjur bahawa perhimpunan itu tiada kena-mengena dengan agenda menggulingkan kerajaan, namun ia seperti tidak diendahkan dan laporan polis terus juga dibuat. Termasuk yang tidak mahu faham dan turut mengaitkannya dengan tujuan menggulingkan kerajaan ialah bekas Ketua Menteri Melaka, Ali Rustam yang turut mengetuai sekumpulan orang membuat laporan polis semalam.
Rupa-rupanya bukan kalangan pemimpin muda daripada Pemuda UMNO saja yang tidak faham, pemimpin sudah beruban seperti Ali Rustam pun turut sama tidak faham.
Hakikatnya, ketidakfahaman mereka itu lebih menggambarkan kebimbangan terhadap kejayaan perhimpunan tersebut. Mereka tahu rakyat sedang marah ketika ini dan ia mungkin mendorong ramai daripadanya untuk turut sama turun ke Dataran Merdeka.
Jika ramai yang turun ke Dataran Merdeka, tentulah ia dilihat sebagai manifestasi bahawa rakyat semakin jauh dengan kerajaan. Tetapi ia cuma sekadar itu. Sambil merayakan sambutan tahun baru, mereka ingin juga melakukan sesuatu yang bermakna, selain daripada berhibur. Selebihnya mungkin hadir hanya untuk berhibur semata-mata.
Tidak mungkin kerajaan terguling atau tumbang hanya kerana sekumpulan anak-anak muda mengadakan protes kenaikan harga barang. Sistem, budaya dan kedudukan masyarakat kita jelas tidak menerima kerajaan ditumbangkan melalui rusuhan atau tunjuk perasaan. Berdemo dan mengadakan tunjuk perasaan hanyalah sekadar meluahkan perasaan, lagi pula ia dibenarkan dalam Perlembagaan dan sesuai dengan janji Najib mengenai perhimpunan aman sendiri.
Tidak mungkin kerajaan tumbang atau terguling hanya ketana perhimpunan seperti jni, kecualilah kerajaan Najib ini sudah begitu rapuh seperti biskut kering yang mudah dipatah atau lembut bila direndam dalam air. Tetapi adakah begitu keadaannya?
Sejarah telah membuktikan bahawa kita ada rekod dan sistem tersendiri kalau mahu menukar kerajaan atau menukar Perdana Menteri.
Jadi, janganlah kalut terlebih-lebih dengan perhimpunan ini.
Begitu dengan kenyataan Timbalan Ketua Polis KL, Amar Singh Ishar Singh yang menyatakan perhimpunan itu bertujan menimbulkan kekecohan, malah menyatakan penganjur akan mendirikan beberapa khemah di sekitar Dataran Merdeka serta membawa pelbagai senjata termasuk bom ke perhimpunan itu.
Kenyataan ini lebih bertujuan menakutkan rakyat dan tidak membantu memperbaiki imej kerajaan. Polis seharusnya lebih fokus kepada kawalan keselamatan dan mencegah sesuatu yang buruk. Jika ada bukti kukuh dan sahih, tangkaplah mereka yang terbabit itu walaupun secara realitinya ternampak mustahil penganjur secara terbuka mendirikan khemah dan membawa pelbagai senjata termasuk bom tangan ke tempat awam.
Jika benar polis mempunyai maklumat seperti itu, mereka yang terbabit seharusnya ditahan sebelum pun mereka sampai ke Dataran Merdeka lagi. Maklumat seperti ini tidak seharusnya diucapkan secara santai melalui media, kecualilah tujuannya hanya untuk menakut-nakutkan dan menghalang kehadiran rakyat.
Walaupun sudah beratus laporan polis dan nyanyian mengguling kerajaan semakin kuat kedengaran, pihak polis tidak seharusnya mudah melatah dengan perkara ini. Biarkanlah anak-anak muda ini meluahkan perasaan mereka, tetapi mesti diingatkan supaya mengelak daripada melakukan perkara-perkara yang buruk yang boleh menjejaskan keselamatan.
Daripada menghebahkan pelbagai perkara yang tidak pasti, pihak polis sebaiknya memanggil penganjur terlibat dan meminta jaminan tiada kekecohan, huru-hara atau keganasan daripada mereka atau mereka akan dipertanggungjawabkan jika berlaku sesuatu yang buruk.
Kerajaan seharusnya lebih bijaksana menangani isu, manakala sikap kalut dan reaksi berlebih-lebih hanya memperlihatkan kepimpinan Najib sedang rapuh dan umpama biskut kering saja kedudukannya. (SH 29/12/13)

0

0

votes
Article Rating
Kongsikan artikel ini


Selain Tukar Penasihat, Najib Juga Perlu Tukar Menteri Cap Ayam Dalam Kabinetnya

 Sesiapa pun kini dapat merasakan bahawa sokongan rakyat terhadap kerajaan berada di tahap paling lemah sekali. Di mana-mana mudah saja kedengaran rungutan dan rasa tidak puas hati terhadap kerajaan. Rungutan tidak lagi diluahkan oleh kelompok yang memang kritikal dan menentang kerajaan, bahkan kebelakangan ini suara daripada dalam UMNO dan kerajaan sendiri semakin lantang mengkritik Najib dan kerajaan.
Atas semua yang berlaku sehingga kerajaan dikritik sekarang ini, Najib sebagai nakhoda parti dan kerajaan adalah orang yang paling dipersalahkan mengenainya. Kelemahannya dalam memimpin negara, lambat bertindak dan perlahan dalam memberi respon terhadap sesuatu yang menjadi bebanan rakyat adalah antara punca semakin merosotnya sokongan rakyat ini.
Kelemahan Najib sebahagiannya adalah disebabkan karenah penasihat serta anggota kabinetnya yang turut lemah. Selain Najib sendiri mempunyai banyak kekurangan dan kelemahan, kedudukan beliau diburukkan lagi oleh penasihatnya yang tidak memberi laporan betul atau hanya berdasarkan kajian di dalam bilik pejabat sahaja.
Dalam menguruskan negara, Najib dikatakan mempunyai paling ramai penasihat, daripada Idris Jala yang mengetuai Pemandu, Wahid Omar yang mengendalikan Unit Perancang Ekonomi atau EPU, Omar Ong sebagai pegawai khas utamanya, beberapa pegawai khas lain, beberapa setiausaha politik, perunding antarabangsa yang dibayar jutaan ringgit seperti Apco sehinggalah beberapa rakan lamanya seperti Jamaluddin Jarjis dan Elis Anor yang diberikan ganjaran lumayan melalui dana awam atau kedudukan dalam korporat.
Semua mereka ini merupakan watak penting dalam menentukan perjalanan parti dan kerajaan, walaupun Najib juga mempunyai barisan menteri kabinet dan anggota MT UMNO yang turut berperanan memberi pandangan serta idea kepadanya.
Sebelum pilihanraya 2013, Najib menjadi Perdana Menteri hanya menumpang atas mandat yang diperolehi oleh Pak Lah dan PRU 13 adalah ujian pertama Najib. Keputusan pilihanraya itu memperlihatkan Najib lebih gagal daripada Pak Lah walaupun dengan perbelanjaan pilihanraya yang dipercayai jauh lebih besar daripada pilihanraya-pilihanraya sebelumnya.
Selepas keputusan pilihanraya itu, Daim Zainuddin adalah orang pertama yang meletakkan kesalahannya kepada penasihat-penasihat Najib yang dianggapnya gagal memberikan nasihat yang betul kepada Perdana Menteri. Daim seterusnya menyarankan agar penasihat-penasihat itu dibuang berikutan kegagalan mereka.
Malangnya Najib masih mengekalkan mereka, malah terus bergantung harap kepada penasihat yang gagal itu. Lantaran itu, beberapa kebejatan dalam pengurusan ekonomi dan negara terus berlaku. Pemotongan subsidi dan menaikkan harga barang dilakukan tanpa mengambil kira kesusahan rakyat.
Sekali lagi, dalam beberapa episod yang menjunamkan lagi sokongan rakyat terhadap kerajaan, para penasihat ini dipersalahkan. Para penasihat ini bukan saja dianggap tidak memberi nasihat yang betul, bahkan didakwa bersalut agenda kepentingan peribadi. Sudah banyak desakan agar Najib menukar para penasihatnya yang gagal ini, termasuk terbaru oleh Ahli Parlimen Pulau, Nur Jazlan Mohamed.
Kelemahan lain Najib adalah berpunca daripada anggota kabinetnya yang turut lemah, tiada wibawa dan bercap ayam. Tidak perlu disenaraikan satu persatu menteri dan timbalan menteri yang bercap ayam ini kerana di media sosial sudah banyak diperkatakan mengenainya. Ramainya pemimpin cap ayam ini tidak tidak membantu Najib, malah menjadikan kerajaan jadi bahan persendaan dan momokan rakyat.
Terlihat bahawa menteri dan timbalan menteri cap ayam ini tidak mempamerkan mereka lebih bijak daripada rakyat biasa. Cakapnya sering merapu, hujahnya ke laut dan seolah-olah bercakap dahalu, baru berfikir.
Walaupun kabinet yang ada masih baru tetapi oleh kerana kelemahan mereka yang terlalu ketara ini, Najib perlu memikirkan dengan serius untuk merombak kabinetnya. Beliau harus membuang menteri dan timbalan menteri cap ayamnya dan menukar dengan pemimpin yang lebih berwibawa dan diterima rakyat.
Dalam masa yang sama kerajaan juga dilihat lambat bertindak dan memberi respon terhadap sesuatu isu walaupun dunia kini sudah menjadi serba pantas dan tanpa sempadan. Tindakan Najib mengumumkan 11 langkah penjimatan termasuk pemotongan 10 peratus elaun menteri dan timbalan menteri, seharusnya dilakukan serentak atau pun sebelum beberapa langkah kenaikan dan pemotongan subsidi dilakukan.
Dalam beberapa siri kenaikan harga barang dan perkhidmatan, sudahlah jawapan dan respon menteri menyakitkan hati, lebih buruk lagi ialah jentera kerajaan dan jentera parti yang sepatutnya memberi penerangan lebih jelas ke arah itu tidak pula dilakukan. Media sosial dan dunia maya yang diakui paling berkesan dan dekat dengan rakyat gagal dimanfaatkan sepenuhnya.
Walaupun menguasai kerajaan, jentera siber parti dan kerajaan sentiasa terkebelakang dan kecundang dalam persaingan dengan pihak lawan.
Hanya setelah keadaan semakin parah dan terpaksa memesongkan protes rakyat terhadap kenaikan harga barang pada malam tahun baru dengan agenda menggulingkan kerajaan serta setelah beberapa desakan ke arah itu dilakukan termasuk oleh bekas Perdana Menteri, Mahathir Mohamad dan ramai pihak lagi, Najib akhirnya mengalah dengan akur untuk turut sama berjimat.
Menghebahkan agenda mengguling kerajaan dan dalam masa yang segera mengumumkan langkah berjimat-cermat kerajaan hanyalah menunjukkan kerajaan dalam keadaan terdesak untuk mengembalikan sokongan dan keyakinan rakyat. Yang penting kini Najib sedang mengakui kerajaannya semakin lemah daripada sokongan rakyat.
Tetapi kedudukan kerajaan dan sokongan rakyat terhadap Najib tidak akan berubah selagi para penasihatnya terus dikekalkan dan menteri serta timbalan menteri cap ayam tidak disingkirkan. Hanya dengan dua langkah segera itu yang kemudian disusuli pula dengan tindakan pragmatik yang pro rakyat, barulah ternampak kemungkinan adanya cahaya di hujung terowong perjalanan politik Najib.
Jika tidak, Najib lebih mudah tersingkir sama ada dalam pilihanraya 2018 ataupun mungkin lebih awal daripada itu. (SH 30/12/2013)

0

0

votes
Article Rating
Kongsikan artikel ini


Najib Makin Lemah, Muhyiddin Pun Mula Mengorak Langkah

 Ketika ini sedang berlangsung perhimpunan aman Turun bagi membantah kenaikan harga barang dan peningkatan kos sara hidup. Dilaporkan ribuan rakyat sedang berhimpun di tiga lokasi yang telah ditetapkan iaitu di depan Kompleks Sogo, Masjid Jamek dan Pasar Seni untuk menuju ke Dataran Merdeka sebagai destinasi sebenar perhimpunan tersebut.
Memandangkan kehadiran peserta demonstrasi akan bercampur dengan hadirin yang ingin menyambut ketibaan tahun baru, tidak dapat dielakkan bahawa kehadiran adalah dijangka melimpah-ruah. Dalam masa yang sama, terdapat juga mereka yang hadir untuk meraikan tahun baru tetapi turut membantah kenaikan harga barang yang sedang berlaku sekarang ini atau dalam ertikata lain hadir dengan dua tujuan.
Namun, bagaimanapun sambutan rakyat terhadap perhimpunan Turun ini, hakikat yang nyata ialah kedudukan Najib sedang merudum di mata umum. Jika perhimpunan berjaya dengan aman serta kehadiran puluhan ribu orang dapat dicatatkan, gambarannya langkah Najib menaikkan harga minyak, tarif letrik dan merasionalisasikan subsidi sehingga mewujudkan rantaian kenaikan harga barang adalah tindakan yang salah dan tidak diterima rakyat.
Jika berlaku sesuatu yang buruk yang melibatkan keganasan atau kecederaan, balanya lagi buruk buat Najib. Beliau dan kerajaannya akan disorot oleh seluruh dunia sebagai kerajaan yang keras, tidak bertolak ansur dan sanggup berbuat apa saja untuk mempertahankan kuasa.
Berjaya atau gagal perhimpunan Turun ini, impaknya tetap menyusahkan Najib. Tambahan pula dalam keadaan seperti ini, beliau juga tidak berada di dalam negara dan sedang bercuti bersama keluarganya. Walaupun hebahan dan maklumat tentang perhimpunan ini sudah lama diketahui, nampaknya bagi Najib, cuti tetap cuti.
Perhimpunan ini bukan saja membantah kenaikan harga barang dan kos sara hidup tetapi yang lebih penting ialah menolak pendekatan Najib yang mahu memansuhkan subsidi secara perlahan-lahan (istilah yang digunakan rasionalisasi) sehingga menyebabkan harga minyak dan tarif letrik turut mengalami kenaikan.
Najib lebih melihat penjimatan susbsidi bernilai RM46 bilion setahun sebagai jumlah yang besar untuk menambah tabungan negara. Dalam Perhimpunan Agung UMNO baru-baru ini juga Najib mempertahankan bahawa perbelanjaan subsidi yang besar yang hampir menyamai belanja pembangunan RM49 bilion adalah sesuatu yang tidak munasabah dan negara tidak mungkin mampu bertahan selama-lamanya dengan kaedah itu.
Masalahnya ialah rakyat telah menerima subsidi dalam bentuk pengurangan harga barangan keperluan harian sudah terlalu lama dan pemansuhan secara drastik serta berturut-turut membuatkan ramai yang terbeban kehidupannya, lalu bangkit dan menjerit.
Dengan kedudukan Najib yang semakin melemah akibat penolakan rakyat terhadap dasar merasionalkan subsidi sehingga meningkatnya banyak harga barangan serta kehidupan rakyat menjadi semakin terhimpit, hari ini Muhyiddin Yassin yang baru kembali bertugas setelah bercuti di luar negara seakan telah membawa khabar gembira buat rakyat dengan menyatakan kerajaan akan melihat semula dasar rasionalisasi subsidi yang dilakukan sebelum ini.
Muhyiddin menyatakan subsidi kerajaan perlu dilihat semula secara lebih holistik dalam usaha meringankan beban kehidupan rakyat, terutama kumpulan sasaran.
Ini bermakna bahawa Muhyiddin amat menyedari kenaikan harga barang ini amat membebankan rakyat dan menjadi utama kemarahan mereka terhadap kerajaan ini. Lantaran itu, beliau mahu mengkaji dan melihat semula dasar yang telah dilaksanakan itu. Ini dipercayai langkah awal meredakan kemarahan ramai terhadap kerajaan.
Walaupun sebagai Timbalan Perdana Menteri, Muhyiddin sebenarnya turut bersetuju dengan dasar rasionalisasi subsidi yang dilakukan Najib sebelum ini, nampaknya beliau mula berubah nada. Muhyiddin mula menunjukkan beliau pro rakyat kerana menyedari rakyat tidak gembira dengan kenaikan harga barang sekarang ini.
Jika kita masih ingat, tindakan Muhyiddin ini tidak ubah seperti apa yang dilakukannya terhadap Pak Lah dahulu. Meskipun tarikh pengunduran Pak Lah sebagai Perdana Menteri telah dimaklumkan kepada kabinet dan MT UMNO serta dipersetujui pada awalnya, tetapi oleh kerana adanya rungutan bahawa tarikh yang dipilih oleh Pak Lah itu terlalu lama, Muhyiddin akhirnya bersuara di Singapura mendesak agar tarikh itu dipercepatkan.
Desakan itu akhirnya disambut oleh banyak pihak sehingga Pak Lah akur menyerahkan kuasa kepada Najib pada April 2009.
Dengan kedudukan Najib yang kian merosot dan tidak lagi digembirai oleh majoriti rakyat, Muhyiddin seperti sedang mengorak langkah menampilkan dirinya sebagai hero rakyat, sambil menambahkan lagi tekanan terhadap Najib. Melalui jaminan untuk mengkaji semula pemansuhan subsidi, tidak diragui lagi bahawa Muhyiddin bakal lebih disukai dan diberikan sokongan selepas ini.
Najib terlihat berkeras mahu mengekalkan dasar memansuhkan subsidi dan bergantung banyak kepada Pemandu yang diketuai oleh Idris Jala tetapi rakyat jelas tidak gembira dengan semua itu. Sebagaimana mereka meluat dengan kenaikan harga barang dan kos sara hidup, begitulah juga meluatnya rakyat terhadap Idris Jala.
Isunya di sini bukanlah sama ada kerajaan terguling atau tidak melalui perhimpunan Turun ini, tetapi apakah Najib masih mampu membawa kejayaan kepada BN dalam PRU 14 nanti. Satu demi satu bencana politik yang dihadapi Najib meletakkan kuasa semakin rapuh dalam genggamannya.
Sementara kedudukan BN terlihat semakin terumbang-ambing dan mungkin kecundang pada pilihanraya 2018 nanti, Muhyiddin dengan jaminan mahu mengkaji semula subsidi seperti sedang menampilkan dirinya sebagai harapan baru untuk mengembalikan semula sokongan rakyat terhadap BN dan kerajaan.
Adakah beliau akan berjaya dalam misinya kali ini sebagaimana kejayaannya mengundurkan Pak Lah dahulu? Hanya masa yang akan menentukan tetapi bidalan selalu mengingatkan, cencarau makan petang memang selalu pulang kenyang. (SH 31/12/13)

0

0

votes
Article Rating
Kongsikan artikel ini


Selamat Datang 2014 – Permulaan Tahun Gelap Buat Najib, UMNO Dan BN

 Kedatangan tahun baru 2014 tidak disambut gembira oleh majoriti rakyat. Ramai yang menganggap tahun 2014 ini adalah tahun sengsara buat rakyat berikutan kenaikan beberapa harga barang dan perkhidmatan yang berpunca daripada kelemahan Najib dan anggota kabinetnya dalam mengurus ekonomi dan negara.
Dalam masa yang sama, sambutan kedatangan tahun baru 2014 juga bagaikan suatu malapetaka buat Najib. Jika tahun-tahun sebelumnya, kedatangan tahun baru disambut dengan kegembiran, keriangan dan percikan bunga api yang bergemerlapan tetapi pada tahun ini ia dimulakan dengan demonstrasi Turun di Dataran Merdeka bagi membantah kenaikan harga barang serta kos sara hidup yang kian meningkat.
Kehadiran puluhan ribu orang, khususnya anak-anak muda dalam perhimpunan Turun adalah petanda jelas bahawa kerajaan pimpinan Najib semakin tidak popular di mata rakyat. Meskipun pelbagai dakyah dan propaganda cuba dialunkan sebelum ini termasuk mengaitkan kononnya perhimpunan itu bertujuan menggulingkan kerajaan sehingga hampir dua ribu golongan pendek akal turut membuat laporan polis mengenainya, hakikatnya rakyat tidak terpedaya dan goyah dengannya.
Berlangsungnya perhimpunan dengan aman dan tanpa kejadian besar yang tidak diingini, bukan saja membuktikan kematangan rakyat dalam melakukan sesuatu yang dibenarkan oleh perlembagaan tetapi juga membuktikan agenda mengguling kerajaan dan mencetuskan huru-hara bukanlah perkara pokoknya.
Perkara pokok yang ingin diperjuangkan melalui perhimpunan ini ialah untuk menunjukkan kepada kerajaan luahan hati rakyat yang sebenarnya amat terbeban dengan pelbagai kenaikan yang bakal mereka tempuhi bermula pada tahun 2014 ini. Dengan jumlah puluhan ribu yang hadir, setidak-tidaknya kerajaan mengambil langkah yang lebih pro aktif membendung kenaikan harga barang dan perkhidmatan ini jika tidak mahu lebih banyak lagi perhimpunan seperti ini diadakan.
Dalam masa yang sama, tindakan Najib mengumumkan 11 langkah mengawal perbelanjaan kerajaan, termasuk pemotongan elaun menteri dan timbalan menteri, tidak dapat meredakan kemarahan rakyat. Malah sebahagian besarnya menolak langkah itu yang disifatkan hanya kosmetik, tidak berkesan dan ulangan kepada apa yang pernah dilakukan oleh Pak Lah pada 2008 dahulu.
Bukan saja rakyat dan pimpinan PR yang menolak langkah yang diumumkan Najib itu, terbaru Ketua Penerangan UMNO Kelantan, Alwi Che Ahmad turut meluahkan pandangan yang sama. Baginya, 11 langkah yang diumumkan Najib, termasuk pemotongan elaun menteri dan timbalan menteri tidak langsung memberi kesan kepada usaha meringankan beban hidup rakyat.
Rakyat, tambah Alwi lagi, tidak kisah pun mengenai gaji dan elaun tinggi yang diterima menteri dan timbalan menteri tetapi yang penting ialah harga barangan mestilah dalam keadaan yang berpatutan dan tidak membebankan kehidupan seharian mereka.
Kemunculan Alwi yang bersuara tidak senada dengan pendirian Najib dalam kenaikan harga barang ini mengiringi apa yang telah dilakukan oleh beberapa pemimpin UMNO sebelum ini seperti Saifuddin Abdullah dan Nur Jazlan Mohamed. Malah beberapa ahli akademik, termasuk yang sebelum ini pro kerajaan, turut meluahkan rasa tidak senang dengan tindakan kerajaan menaikkan harga barang dan perkhidmatan tanpa mengambil kira kesengsaraan hidup rakyat.
Muhyiddin pula yang merupakan orang nombor dua dalam parti dan kerajaan, turut mengumumkan bahawa kerajaan akan melihat semula langkah rasionalisasi subsidi secara lebih holistik supaya benar-benar membantu kumpulan sasar dan ini turut dilihat suatu permulaan menolak idea Najib yang sebelumnya dipersetujui oleh beliau.
Kumpulan yang menganjurkan perhimpunan ini pula berjanji akan terus mengadakan perhimpunan, malah dengan janji kehadiran yang lebih besar, sekiranya kerajaan gagal menurunkan harga barang dalam masa yang terdekat ini. Sehingga ini tarikh 1 Mei telah dipilih untuk mengadakan perhimpunan yang seterusnya tetapi dengan mood kemarahan rakyat yang kian membara sekarang ini, tidak mustahil bila-bila masa saja perhimpunan dengan notis yang singkat sudah boleh menggamit kehadiran yang ramai.
Pengarah Strategik PKR, Rafizi Ramli ketika berucap di perhimpunan malam semalam tidak berselindung menyatakan bahawa jika harga barang tidak diturunkan, Najib yang akan dipastikan turun.
Mungkin yang dimaksudkan Rafizi ialah menurunkan Najib daripada takhta kuasa sebagai Perdana Menteri pada pilihanraya ke 14 yang seharusnya diadakan sebelum 2018, tetapi permulaan tahun 2014 yang boleh dianggap malapetaka buat Najib dan selain rakyat yang kian menunjukkan penolakan, malah semakin ramai pimpinan UMNO turut berani berbeza nada, masa depan beliau tidak lagi secerah langit di pagi hari.
Beliau kini sedang menuju permulaan zaman gelapnya dan jika pun mampu bertahan sehingga pilihanraya 2018 nanti, hari-hari yang dilaluinya pasti penuh dengan luka dan keadaan yang sengsara. UMNO dan BN dilihat amat berpotensi untuk kehilangan kuasanya semasa Najib menjadi nakhodanya. (SH 01/01/2014)

0

0

votes
Article Rating
Kongsikan artikel ini


Menteri KDN Dulu Ada Juga Beri Amaran, Tapi Menteri Baru Senyap Terus

 Suatu perkara yang ketara dalam perhimpunan aman Turun di Dataran Merdeka baru-baru ini ialah tiadanya kedengaran suara daripada Menteri Dalam Negeri, Ahmad Zahid Hamidi mengenai perhimpunan itu. Hanya sekali kedengaran kenyataan akhbar yang dikeluarkannya yang mengaitkan perhimpunan itu dengan tindakan subversif, itu pun hanya kenyataan akhbar dan bukannya beliau bercakap secara langsung.
Berbanding ketika menjelang pemilihan UMNO yang menampakkan suara tegasnya bagai halilintar membelah awan terutama kenyataan “tembak dulu, siasat kemudian”, kelibatnya sebagai Menteri Dalam Negeri mengenai perhimpunan Turun ini hampir tiada, kecuali hanya melui kenyataan akhbar yang dikeluarkan kementeriannya saja.
Dikhabarkan beliau sedang bercuti bersama keluarganya di luar negara. Malah seorang pemilik laman sosial ada memuatkan gambarnya bertemu dengan Zahid Hamidi di Harrods, London.
Beberapa waktu sebelum berlangsungnya perhimpunan itu, hanya pihak polis yang didapati mengeluarkan kenyataan. Bermula dengan kenyataan bahawa perhimpunan itu tidak mendapat permit polis, kemudian dilaporkan kemungkinan berlakunya keganasan, mendirikan khemah untuk diletakkan senjata dan bom tangan, penempatan ribuan anggota polis untuk mengawal keadaan, penemuan senjata seperti parang dan sehinggalah akhirnya tindakan memohon maaf kerana memuatkan gambar yang salah berkaitan perhimpunan itu.
Tidak seperti perhimpunan-perhimpunan sebelumnya di mana Menteri Dalam Negeri ketika itu, Hishammuddin kerap kali memberi amaran demi amaran, kali ini nampaknya bukan saja tiada amaran, malahan suara Menteri Dalam Negeri langsung tidak kedengaran.
Jika kita masih ingat, antara punca merudumnya pretasi dan sokongan yang diterima Hishammuddin ialah kegagalannya bertindak dengan bijaksana menangani perhimpunan demi perhimpunan seperti Bersih, anti Lynas dan beberapa siri perhimpunan lainnya di seluruh negara sebelum PRU 13 yang lalu.
Hishammuddin yang lebih dilihat suka memberi amaran tetapi tidak disusuli dengan tindakan telah membangkitkan kemarahan banyak pihak dalam UMNO dan golongan pro kerajaan, sehingga beliau ditafsirkan sebagai pemimpin yang lemah dan jawatan yang disandangnya dipersenda dengan gelaran Menteri Amaran Dalam Negeri.
Akibat kekecewaan itu juga, Hishammuddin hampir kecundang dalam perebutan jawatan Naib Presiden UMNO pada Oktober lalu dimana beliau hanya mampu mendapat tempat ketiga dengan perolehan 101 undi berbanding pencabar terdekatnya Mukhriz Mahathir yang mendapat 93 undi.
Namun perhimpunan Turun ini bukan saja dipropagandakan dengan dakwaan penemuan senjata dan bom tangan, malah turut dikaitkan dengan agenda mengguling kerajaan. Secara kasar ia tentunya perlu lebih diambil perhatian oleh Zahid Hamidi berbanding perhimpunan Bersih yang hanya mahu memastikan pilihanraya secara adil dan bersih serta kerajaan BN dapat ditumbangkan melalui proses pilihanraya.
Tetapi Zahid seolah-olah santai saja menghadapinya.
Perhimpunan Turun di Dataran Merdeka merupakan ujian pertama bagi Zahid dalam menghadapi suara kebangkitan rakyat. Walaupun tidak berlaku kejadian besar yang tidak diingini, kecuali pembatalan tembakan bunga api dan kejadian membaling botol minuman kepada Datuk Bandar Kuala Lumpur, secara keseluruhannya pihak polis memberi kerjasama baik dan tidak bertindak ganas dalam perhimpunan kali ini.
Ia amat berbeza dengan beberapa perhimpunan sebelum ini yang menyaksikan berlakunya beberapa kejadian tidak diingini seperti kecederaan dan kereta polis diterbalikkan.
Namun demikian, beberapa pihak dalam UMNO dan mereka yang pro kerajaan telah meluahkan rasa tidak puas hati kerana Zahid Hamidi selaku Menteri Dalam Negeri seolah-olah tidak berperanan dan hanya berdiam diri sebelum perhimpunan itu dilangsungkan.
Kalau pun sedang berada di luar negara, Zahid sepatutnya kata mereka, masih boleh bersuara atau memberi arahan kepada pihak polis dalam menangani perhimpunan yang sudah lama dirancang itu, lebih-lebih lagi pihak polis sendiri ada mengeluarkan kenyataan berkaitan penemuan senjata dan kemungkinan bom diletupkan untuk mencetuskan huru-hara.
Mereka turut berhujah bahawa walaupun berhimpun secara aman adalah dibenarkan oleh Perlembagaan, tetapi perhimpunan Turun ini jelas telah meletakkan imej Perdana Menteri dan kerajaan di kedudukan paling buruk, bukan saja di mata rakyat bahkan juga di persepsi antarabangsa.
Zahid Hamidi, kata mereka, terlihat tidak melindungi kerajaan dan Perdana Menteri dalam hal ini. Malah tindakan pihak polis yang baru mula mahu menyiasatnya sedangkan telah memberi kerjasama sewaktu perhimpunan berlangsung seperti menunjukkan ada sesuatu yang tidak kena dengan Kementerian Dalam Negeri yang dipimpin oleh Zahid Hamidi sekarang ini.
Selemah-lemah Hishammuddin, kata mereka lagi, berani juga dia bersuara dan memberi amaran tetapi Zahid Hamidi langsung tidak keluar suaranya. (SH 02/01/2013)

0

0

votes
Article Rating
Kongsikan artikel ini


Najib Tidak Harus Dipertahankan Lagi

 Majoriti rakyat dan hampir semua kelompok masyarakat hidup dalam keadaan tertekan dan tidak gembira lagi sekarang ini. Tidak seperti sebelumnya, tahap kegembiraan rakyat kini berada pada kadar paling rendah sekali, malah sesetengahnya mungkin negatif kegembiraannya.
Rakyat biasa yang berpendapatan rendah dan sederhana sedang memikul kos sara hidup yang lebih tinggi daripada biasa akibat kenaikan pelbagai jenis barang dan perkhidmatan sejak kebelakangan ini dan terus bertambah seiring dengan kedatangan tahun 2014.
Mereka yang ingin meluahkan perasaan terhadap kerajaan akibat kenaikan itu bertambah lagi tertekan hidupnya apabila digelar “bughah” atau penderhaka dan dikategori sebagai halal darahnya untuk dibunuh. Walaupun fatwa dan pendapat daripada Mufti Perak, Harussani Zakaria mengenai hal ini masih boleh dipertikai, diperdebat dan disangsikan, hakikatnya agama bukan lagi dipergunakan untuk menggembirakan umat, sebaliknya lebih dijadikan alat untuk membodek dan pengampu penguasa demi kepentingan peribadi.
Isu mengenai kalimah Allah yang muncul kembali dan diiikuti dengan serbuan JAIS terhadap sebuah gereja serta disusuli pula dengan aksi demonstrasi UMNO Selangor mengenainya, turut menjadikan penganut Islam dan Kristian tidak lagi gembira dan harmoni kehidupannya. Berterusannya isu ini tanpa penyelesaian telah meletakkan kedua-dua penganut Islam dan Kristian hidup dalam kesangsian dan kegelisahan.
Dalam masa yang sama, pejuang-pejuang UMNO di peringkat bahagian dan cawangan pula terus dibebankan dengan kerja-kerja tambahan yang berpunca daripada kelemahan pemimpin diatas. Setelah satu demi satu isu muncul mengenai pemimpin diatas, terutama yang melibatkan Najib dan keluarganya, kini isu kemewahan dan pemborosan timbul kembali dengan pendedahan mengenai jet mewah Perdana 2 atau NR2.
Walaupun ada penjelasan daripada Pejabat Perdana Menteri mengenai penyewaan jet itu, ia tidak menafikan sama-sekali kewujudan jet yang sedang disewa itu. Penjelasan PMO lebih merupakan suatu pengakuan terhadap pendedahan mengenai jet itu yang disertakan dengan kewajaran mengapa penyewaan itu dilakukan.
Semua isu yang timbul berkaitan dengan pemimpin, keborosan dan kemewahan Najib serta kelemahan kerajaan, secara tidak langsung menambahkan lagi beban pemimpin akar umbi dalam berhadapan dengan rakyat. Mereka kini bukan saja sudah kekurangan masa untuk diri sendiri dan berusaha menambah keluatan UMNO, bahkan banyak masa asyik dihabiskan untuk menjawab pelbagai dakwaan yang timbul mengenai Najib, Rosmah dan keluarganya saja.
Ini menyebabkan adanya pemimpin UMNO di peringkat akar umbi yang mula mengambil sikap berkabung atau berdiam diri kerana merasakan sudah letih menjawab satu demi satu isu mengenai karenah pemimpin diatas, manakala sesetengahnya mula bersikap lantang dan kritikan terhadap Najib dan kerajaan.
Satu-satunya kelompok yang mungkin sedang gembira ialah golongan kroni yang menjadi pengampu dan penasihat Najib kerana semua isu yang timbul ini menambahkan lagi peluang untuk memenuhkan kantung dan membesarkan perut masing-masing.
Namun demikian, semua isu yang timbul ini jelas memperlihatkan hanya satu perkara iaitu kelemahan Najib sebagai Perdana Menteri. Jika beliau mempunyai sikap tegas dan berprinsip serta tidak membiarkan elemen-elemen pelampau menguasai kepimpinannya sejak dari awal, banyak isu tidak akan muncul sebenarnya.
Dalam isu kalimah Allah dan kebenaran mengedar Bible dalam Bahasa Melayu, ia lebih berpunca daripada sikap double standard Najib dalam menguruskan isu tersebut serta terlalu dipengaruhi oleh keinginan untuk memperolehi sokongan politik daripada penganut agama Kristian di Sabah dan Sarawak. Di suatu ketika, Kristian dilarang menggunakan kalimah Allah dan UMNO dipergunakan untuk bersuara bagi memperlihatkan perjuangan Islam UMNO tetapi di ketika yang lain, kalimah Allah dibenarkan untuk penganut di Sabah dan Sarawak, malah Bible dalam bahasa Melayu turut dibenarkan.
Dalam isu “bughah” yang dilemparkan oleh seorang mufti terhadap mereka yang berdemontrasi di Dataran Merdeka, ia tidak lain berpunca daripada sikap Najib yang mempamerkan dirinya suka dibodek dan diampu. Kiranya daripada awal Najib sudah menunjukkan dirinya seorang yang tegas, menjulang kebenaran dan tak makan dek bodek, pastinya tidak sesiapa mahu membodeknya. Malah, tidak mungkin juga seorang mufti mahu menjual agama semata-mata untuk menjaga perut dan kedudukannya.
Dalam pelbagai isu yang muncul berkaitan diri dan keluarganya pula, ia juga memperlihatkan kelemahannya yang paling ketara sebagai pemimpin. Tidak pernah kita mempunyai pemimpin selemah beliau.
Sementara isu-isu sedia ada terus menimbun dan menjadikan kedudukan UMNO, BN dan kerajaan semakin lemah hari demi hari, tidak mustahil lebih banyak lagi isu-isu baru yang lebih kronik bakal muncul dan terus membebankan rakyat. Di ketika beliau mengumumkan 11 langkah berjimat cermat, tiba-tiba terdedah mengenai penyewaan jet baru dan penambahan seorang lagi duta khas iaitu Ahli Parlimen Bintulu sebagai Duta Khas bertaraf menteri ke Asia Timur, ia sekali lagi menampakkan wajah talam dua muka Najib dan seolah-olah banyak lagi pekung yang bakal terdedah.
Di ketika berbangga dengan penjimatan yang kecil, pemborosan yang lebih besar sedang dilakukan rupa-rupanya. Sebelum lebih banyak terdedah dan keadaan menjadi lebih parah, hakikatnya Najib tidak harus dipertahankan lebih lama lagi. (SH 04/01/2014)

0

0

votes
Article Rating
Kongsikan artikel ini


Perlukah Hard Rock Di Putrajaya?

 Pusat Pentadbiran Kerajaan Persekutuan Putrajaya akan mempunyai satu lagi tarikan, terutama untuk anak-anak muda iaitu pembukaan Hard Rock Cafe di Menara Ikhlas, Presint 3, Putrajaya. Pengumuman mengenai pembukaan Hard Rock Cafe itu diumumkan sendiri oleh Presiden Perbadanan Putrajaya, Aseh Che Mat yang turut memberitahu, ia akan siap dibuka dalam tempoh tiga hingga empat bulan daripada sekarang.
Putrajaya adalah pusat pentadbiran kerajaan Malaysia yang senibina bangunannya banyak bercirikan Islam, sesuai dengan kedudukan Malaysia yang meletakkan Islam sebagai agama rasmi. Lebih dari itu, di Putrajaya juga dibina masjid-masjid yang indah di tepi tasik dan sebuah lagi masjid pula menggunakan sistem penyejukan semulajadi yang menjadi tarikan serta kebanggaan semua.
Di Putrajaya, selain sebagai pusat pentadbiran kerajaan, juga terletak kediaman Perdana Menteri, Timbalan Perdana Menteri dan sebahagian besar menteri-menteri kabinet. Kakitangan kerajaan di Putrajaya pula lebih 90 peratus adalah golongan Melayu dan Islam, begitu juga kakitangan kerajaan yang mendiami kuarters kerajaannya.
Malah Mahathir Mohamad yang mengasaskan Putrajaya juga mempunyai pejabatnya di Yayasan Kepimpinan Perdana. Imej Melayu dan Islam dengan Putrajaya sebenarnya begitu rapat dan hampir tidak dapat dipisahkan.
Selain itu, Putrajaya juga mempunyai beberapa tarikan lain yang sudah cukup menarik seperti tasik buatan, taman-taman, kapal persiaran, jambatan dan sebagainya.
Jadi, apa perlunya ada Hard Rock di Putrajaya lagi? Tidak cukupkah tarikan sedia ada untuk Putrajaya sehingga Aseh seperti pendek akal merestui kewujudan Hard Rock itu?
Walaupun Hard Rock hanyalah sebuah restoran tetapi ia hukan restoran biasa, ia juga menyajikan hiburan rock dan muzik keras, persembahan artis yang terkinja-kinja dan minuman keras. Sebagaimana empat buah restoran tersebut yang sudah dibuka di negara ini, itulah eleman wajibnya.
Tanpa hiburan, muzik tanpa batas, pergaulan bebas dan minuman keras, bukanlah Hard Rock Cafe namanya. Persinggahan mat-mat motor yang menunggang motor besar hanyalah salah satu tarikannya, tetapi tarikan utamanya ialah minuman keras dan hiburan yang mengkhayalkan.
Dengan kedudukan dan imej Putrajaya, selain penduduk dan warga kerjanya adalah majoriti Islam dan Melayu, membenarkan pembukaan Hard Rock adalah suatu penghinaan sebenarnya.
Apakah Hard Rock sedang diperalatkan untuk memancing anak-anak muda Melayu dan Islam di pusat pentadbiran kerajaan yang selama ini tenang dan damai waktu malamnya supaya beralih kepada kehidupan bebas, tanpa batas dan akses yang yang terbuka kepada minuman keras?
Sedarkah Aseh Che Mat yang menjadi Presiden Putrajaya mengenai perkara ini? Apakah Putrajaya sedang cuba dirosakkan secara perlahan-lahan dan kedudukan Najib dan kerajaan yang sudah sedia goyah dengan pelbagai isu dan kontroversi, cuba disabotaj lagi.
Dengan adanya Hard Rock, Putrajaya selepas ini mungkin turut dikenali sebagai pusat pergaulan bebas, kemeriahan hiburan malam dan tempat untuk mabuk-mabuk. (SH 04/12/2014)

0

0

votes
Article Rating
Kongsikan artikel ini


Kalimah Allah: UMNO Sepatutnya Berdemo Di Depan Seri Perdana

 Pepatah orang tua-tua ada menyebut, sesat di tengah jalan, kembalilah ke pangkal jalan. Pepatah ini membawa makna yang cukup mendalam dan signifikan dengan kehidupan seharian kita. Apabila kita sesat di tengah hutan dan hilang punca arah tujuan, jalan paling selamat ialah carilah jalan di mana kita bermula.
Dalam kehidupan seharian juga begitu sebenarnya. Apabila kita hilang punca untuk menyelesaikan sesuatu perkara atau masalah, cubalah cari di manakah puncanya. Hanya dengan mengetahui punca dan di mana bermulanya sesuatu masalah itu, barulah sebarang kekusutan dapat dirungkai dan diatasi.
Begitu juga dalam isu kalimah Allah yang kembali menghangatkan persekitaran kita sekarang ini. Sekarang ini bukan saja berlaku berbalas-balas kenyataan dalam media untuk mempertahankan pendirian masing-masing, malah sudah merebak sehingga mahu mengadakan demontrasi di depan gereja. Tidak mustahil jika demonstrasi di depan gereja dibenarkan, selepas ini akan berlaku demo di depan masjid oleh bukan Islam pula. Dalam masa yang sama, perasaan curiga-mencurigai mula bercambah dan akan terus menebal antara penganut Islam dan Kristian di negara ini.
Walaupun demonstasi yang dirancang oleh UMNO Selangor di depan sebuah gereja di Kelang dibatalkan dan digantikan dengan demonstrasi di padang Kelab Sultan Sulaiman, Kelang dan hanya dihadiri sejumlah kecil daripada beberapa NGO dan kalangan pemimpin UMNO Selangor juga, hakikatnya keharmonian antara Islam dan Kristian sudah tercemar.
Berbalas kenyataan, berdemonstrasi dan saling tuduh-menuduh tidak akan menyelesaikan pertikaian mengenai penggunaan nama Allah ini jika punca masalahnya tidak dicari. Jika kita imbas kembali punca pertikaian penggunaan nama Allah ini adalah berpunca daripada kelemahan kerajaan dan sikap dua wajah Najib sendiri dalam menangani isu ini.
Hanya kerana kelemahan, tidak tegas dan terlalu terdorong untuk mendapatkan undi daripada penganut Kristian di Sabah dan Sarawak, semua pihak menanggung sengsara dan derita yang berpanjangan. Ketika majalah The Herald dilarang menggunakan nama Allah dalam penerbitannya, dalam masa yang sama Najib, kerajaan dan Kementerian Dalam Negeri membenarkan pula Bible dalam bahasa Melayu yang turut mengguna-pakai nama Allah untuk diedarkan dan dibaca di kedua-dua negeri itu.
Apakah di mata kerajaan Allah di Semenanjung berbeza dengan Allah di Sabah dan Sarawak?
Tidak cukup dengan itu, penganut agama Kristian di Sabah dan Sarawak juga dibenarkan menggunakan nama Allah dalam amalan seharian mereka. Sebelum itu, beratus ribu naskhah Bible terkandas kerana disekat oleh KDN, dan memanglah diakui disebabkan kebenaran yang diberi sebelum pilihanraya itulah yang menjadi antara sebab BN terus mendapat sokongan di kedua-dua negeri itu.
Dalam penyelesaian 10 Perkara juga terkandung bahawa sementara pengedaran Bible dalam bahasa Melayu di Malaysia Timur adalah dibenarkan tanpa sebarang sekatan, di Malaysia Barat pula ia mestilah mempunyai tanda salib dan perkataan “penerbitan Kristian” yang secara jelasnya menggambarkan tahap tolenransi kerajaan sendiri.
Oleh itu, apabila The Herald dilarang menggunakan nama Allah dan keputusan mahkamah juga sehingga ini berpendapat demikian sedangkan di ketika yang sama ada pula kebenaran dan kelonggaran daripada Najib dan kerajaan sendiri terhadap penggunaan nama Allah ini, sudah tentulah kekeliruan akan timbul.
Sebelum kita menyalahkan Persatuan Bible Malaysia yang diserbu JAIS kerana didakwa memiliki kitab Bible berbahasa Melayu yang tertulis nama Allah didalamnya, kita haruslah sedar siapakah yang membenar dan meluluskannya? Ketika kelulusan itu diberi Najib adalah Perdana Menteri manakala menteri KDN ketika itu ialah Hishammuddin, sepupu Najib sendiri. Sekarang pula, menteri KDN ialah Zahid Hamidi, kenalan rapat Najib sejak zaman Pemuda UMNO lagi.
Begitu juga, sebelum kita mahu mendesak pengarang The Herald agar jangan menggunakan nama Allah, selidiklah dahulu siapakah yang membenarkan penganut Kristian di Sabah dan Sarawak menggunakan nama Allah?
Mekipun ada pertikaian tentang penggunaan nama Allah ini di kalangan orang Islam sendiri, tetapi pertelingkahan yang berlaku antara Islam dan Kristian ini adalah berpunca daripada kelemahan, sikap tidak tegas dan pendirian dua wajah Najib dan kerajaan sendiri mengenainya.
Sekiranya sejak dari awal masalah ini timbul, Najib dan kerajaan menunjukkan ketegasan dan pendirian yang satu dan tidak dipengaruhi oleh faktor untuk mendapat sokongan di Sabah dan Sarawak manakala di Semenanjung pula lebih untuk menonjolkan sebagai pejuang dan pembela kalimah Allah agar tidak kehilangan undi Melayu, masalah ini tidak akan belarutan sehingga kini.
Kepada UMNO, khususnya UMNO Selangor yang terlihat cuba menjadi hero dalam isu ini, beberapa NGO dan sesiapa saja yang mahu mempertahankan kalimah Allah ini dengan berdemontrasi di mana-mana padang atau tanah lapang, mereka sepatutnya melakukannya di depan pejabat Perdana Menteri atau Seri Perdana kerana di situlah bersarang punca masalahnya.
Jika tidak cukup, bolehlah juga berdemontasi di depan pejabat KDN atau di depan rumah menterinya yang turut mempunyai saham dalam masalah yang berlaku ini.
Tidak guna melalak,menjerit dan berdemontasi di tempat-tempat lain atau menuding jari kepada pihak-pihak lain selagi ketegasan, kelemahan dan sikap dua wajah Najib dalam isu ini tidak diperbetulkan terlebih dahulu.
Dalam hal ini, walaupun tidak menyebut Najib sebagai sasarannya, Marina Mahathir yang turun memberi sokongan kepada penganut agama Kristian semata-mata untuk menunjukkan Islam adalah agama perdamaian, turut meluahkan rasa kesalnya dengan berkata, “pemimpin kita tidak harus diam. Mereka harus ada di sini. Mereka sepatutnya menjadi lebih baik daripada kami”.
Jelas dan tidak dapat disangkal bahawa punca masalah ini adalah Najib bersama sikap lemahnya.
Pepatah lama “sesat di tengah jalan, kembalilah ke pangkal jalan” adalah kaedah paling mudah untuk menyelesaikan isu kalimah Allah ini. Negara memerlukan pemimpin yang berani, tegas, tetap pendirian dan tidak mempunyai dua wajah, jika tidak kita akan terus dihadapkan dengan pelbagai isu dan kemelut yang tidak kunjung padam sampai bila-bila. (SH 06/01/2014)

0

0

votes
Article Rating
Kongsikan artikel ini


Bibit Perbezaan Najib Dan Muhyiddin Mula Ketara

 Sekembalinya daripada percutian hujung tahun dan negara diselebungi dengan pelbagai masalah serta kekalutan, Perdana Menteri, Najib Razak seperti tidak menyembunyikan kekecewaan sepanjang hanya tidak sampai dua minggu ketiadaannya. Dalam kemunculan sulungnya di tahun 2014 ini iaitu berucap di perhimpunan bulanan Jabatan Perdana Menteri semalam, antara perkara yang disentuh Najib dalam ucapannya ialah meminta semua pihak bertenang dan mengikut saluran undang-undang dalam isu berkaitan kalimah Allah yang kembali hangat ketika ini.
Isu kedua yang disentuh Najib ialah berkenaan subsidi dan dengan tegas beliau menyatakan bahawa rasionalisasi subsidi akan tetap diteruskan sebagaimana yang dirancang oleh kerajaan. Ini bermakna selepas pemotongan subsidi beberapa bulan lalu yang menyaksikan kenaikan harga minyak dan petrol, di masa mendatang ini akan berlaku lagi beberapa kenaikan akibat pemotongan subsidi yang akan dilakukan oleh kerajaan.
Ketika isu kalimah Allah mula meletus dan UMNO Selangor berhasrat mengadakan demonstrasi di depan gereja bagi menyatakan bantahan, Timbalan Perdana Menteri, Muhyiddin Yassin telah menyatakan sokongan terhadap langkah itu dengan menyatakan ia merupakan hak UMNO Selangor untuk berbuat demikian.
Demo di depan gereja itu, walaubagaimanapun akhirnya dibatalkan setelah Pengerusi UMNO Selangor, Noh Omar tidak membenarkannya, sebaliknya telah diadakan di padang Kelab Sultan Sultan, Kelang yang turut dihadiri beberapa pemimpin UMNO negeri itu.
Tetapi sokongan Muhyiddin itu telah diketahui umum dan ia berlaku ketika ketiadaan Najib di dalam negara.
Ketika ketidaan Najib juga di mana setelah berlakunya demonstrasi membantah kenaikan harga barang di Dataran Merdeka pada malam sambutan sambutan tahun baru, Muhyiddin turut berkata bahawa kerajaan akan melihat semula dasar rasionalisasi subsidi secara holistik bagi memastikan ia benar-benar membantu golongan sasaran iaitu rakyat miskin dan golongan berpendapatan rendah.
Dalam kedua-dua perkara yang disentuh oleh Muhyiddin, ia jelas ada perbezaan dengan pendekatan Najib. Ketika Muhyiddin menyokong demontrasi di depan gereja, Najib mahu semua pihak bertenang. Ketika Muhyiddin membuat kenyataan lunak bahawa rasionalisasi subsidi akan dilihat dan dikaji semula, Najib tetap bertegas dengan berkata “tidak” mengenainya.
Selain memperkenalkan dasar 1Malaysia, Najib juga memperlihatkan dirinya lebih toleransi dengan penganut Kristian. Beliau bukan saja mengunjungi Pope dan menjemput paderi Kristian beramah-mesra dengannya, malah menginisiatifkan penyelesaian 10 Perkara yang antara lainnya membenarkan penggunaan nama Allah dan pengedaran Bible berbahasa Melayu di Sabah dan Sarawak.
Muhyiddin pula, dengan melihat perkembangan semasa yang menunjukkan semakin membesarnya kemarahan golongan konservatif Islam berhubung penggunaan kalimah Allah ini, cuba menonjolkan dirinya bersama-sama dengan perjuangan mereka itu. Sokongannya terhadap demontrasi di gereja (walaupun tidak menjadi) tetapi telah menunjukkan Muhyiddin lebih pro Islam berbanding Najib.
Begitu juga dengan kenyataannya untuk melihat semula dasar rasionalisasi subsidi, selari dengan kemarahan rakyat terhadap peningkatan kos sara hidup, Muhyiddin juga cuba menunjukkan beliau pro rakyat.
Namun, Najib nampaknya tidak menunggu lama untuk memangkah kenyataan Muhyiddin itu dan memberitahu bahawa beliau masih lagi Perdana Menteri dan nakhoda dalam negara ini, walaupun dalam suasana semakin banyak masalah dan penyakit yang timbul.
Najib, menurut ramai pemerhati, dengan meminta semua pihak bertenang berhubung isu kalimah Allah dan kemudian menyatakan subsidi tidak mungkin akan dikekalkan, walaupun menujukannya kepada semua rakyat tetapi seperti dalam masa yang sama sedang menyindir timbalannya itu.
Lebih-lebih lagi, kelihatan wajah Muhyiddin yang tidak ceria dan macam mencuka ketika berdiri di belakang Najib di perhimpunan itu. Di dalam akhbar dan beberapa portal berita, wajah Muhyiddin yang masam itu amat jelas kelihatan, malah mereka yang menonton berita di televisyen juga menyatakan perkara yang sama.
Bibit perbezaan antara Najib dan Muhyiddin ini bukan saja mula dirasai, malah sudah mula menjadi bualan di kalangan rakyat dan di dalam UMNO sendiri. Dengan pelbagai isu yang berlaku dalam negara sekarang, Najib bukan saja semakin kurang popular, malah keyakinan terhadap kepimpinannya sedang berada di tahap paling rendah sekali.
Berlakunya terus perbezaan antara pemimpin nombor satu dengan nombor dua memang sukar dielakkan, tidak terkecuali antara Najib dengan Muhyiddin tetapi kebijaksanaandan kecekapan akan menentukan bagaimana ianya akan berakhir nanti. (SH 07/01/2014)

0

0

votes
Article Rating
Kongsikan artikel ini


Tengku Adnan Akan Mati Kempunan Jika Hard Rock Tidak Dibuka Di Putrajaya

 Selepas Presiden Perbadanan Putrajaya, Aseh Che Mat memohon maaf berhubung rancangan pembukaan pusat hiburan dan restoran Hard Rock Cafe di Putrajaya sehingga membangkitkan kemarahan ramai dan kemudian pengurusan Hard Rock pula mengumumkan tiada perancangan untuk membuka cawangan baru, semua pihak menyangka isu itu telah berakhir dan penduduk Putrajaya boleh meneruskan kehidupan malam mereka dengan aman dan tenteram.
Rupa-rupanya ia belum berakhir. Ini berikutan kenyataan Menteri Wilayah Persekutuan, Tengku Adnan Tengku Mansor yang menyatakan Hard Rock boleh membuka cawangannya di Putrajaya jika memenuhi syarat yang ditetapkan iaitu tidak menghidangkan arak serta sajian hiburan yang mengghairahkan.
Malah beliau yang juga Ahli Parlimen Putrajaya mencadangkan jika Hard Rock membuka cawangannya di Putrajaya, mereka boleh menyajikan hiburan dan persembahan nasyid bagi menggantikan muzik rock yang biasa dipersembahkan di mana-mana cawangannnya di seluruh dunia.
Dalam masa yang sama, Tengku Adnan juga menpertahankan Aseh Che Mat yang menurutnya berniat baik mahu menarik pelabur menanam modal di Putrajaya.
Apa yang tergambar daripada kenyataan Tengku Adnan ini ialah beliau nampaknya begitu teringin mahu melihat Hard Rock membuka cawangannya di Putrajaya sehingga sanggup mencadangkan sesuatu yang mustahil iaitu persembahan nasyid bagi menggantikan muzik rock tanpa batasan.
Di ketika Aseh turut menjelaskan tiada cadangan dan pengurusan Hard Rock pula menyatakan tiada perancangan ke arah itu, Tengku Adnan seperti membuka laluan semula mengenainya.
Cadangan persembahan nasyid bagi menggantikan muzik rock bukan saja ternampak lucu, tidak masuk akal dan menyerlahkan keghairahan tanpa sempadan Tengku Adnan terhadap Hard Rock, malah dalam masa yang sama menyingkap kewibawaan dan tahap pemikirannnya yang sebenar sebagai seorang pemimpin.
Dalam erti kata lain, bertambahlah seorang lagi “menteri cap ayam” dalam kabinet Najib sekarang ini.
Kalaulah benar mahu mengadakan persembahan nasyid, sebagai menteri dan Ahli Parlimen, beliau tidak perlu menunggu pembukaan Hard Rock untuk melakukannya. Soalnya sudah berapa banyak persembahan nasyid yang beliau telah anjurkan selama ini dan sudah adakah restoran atau tempat hiburan yang mengadakan persembahan nasyid di Putrajaya?
Janganlah cuba untuk menunjuk-nunjuk lagak Islamik dalam isu Hard Rock. Lagi pula tidak mungkin Hard Rock bersedia membuka cawangannya jika tanpa minuman keras, alunan muzik keras, tarian terkinja-kinja dan pergaulan bebas yang memang menjadi imejnya di seluruh dunia.
Hard Rock tanpa semua itu adalah umpama kedai mamak tanpa teh tarik dan kari atau restoran Arab tanpa hidangan nasi beriani dan shisa. Mustahil dan tidak masuk akal.
Jika benar Tengku Adnan begitu ingin melihat persembahan nasyid di Hard Rock untuk menunjukkan Islamiknya beliau sebagai pemipin, beliau sebenarnya boleh memulakan dengan memberi arahan mengenai perkara tersebut di premis Hard Rock sedia ada di KL atau di lain-lain pusat hiburan yang bersepah di Jalan P Ramlee dan Bukit Bintang.
Tidak pasti apakah yang begitu mengujakan mengenai Hard Rock ini di mata Tengku Adnan. Mungkinkah beliau merasakan kejayaan membuka cawangannya di Putrajaya merupakan pencapaian gemilangnya sebagai menteri dan Ahli Parlimen Putrajaya? Atau mungkinkan beliau merasakan dengan adanya Hard Rock akan menambahkan lagi tarikan Putrajaya di kalangan pelancong asing?
Bagaimanapun di mata rakyat, kenyataan Tengku Adnan itu lebih menggambakan keterujaan dan keghairahannya untuk terus membuka cawangan Hard Rock di Putrajaya dan seolah-olah akan mati kempunan atau mati dalam keadaan mata tak terpejam jika gagal berbuat demikian.
Di sisi lain pula, ia menggambarkan inilah level atau tahap kecedikan yang ada di kalangan menteri-menteri yang ada dalam kabinet Najib. Asal bercakap dan membuka mulut saja, akan terserlah kerendahan tahap pemikiran dan tiada wibawanya sebagai pemimpin (sebenarnya istilah yang tepat ialah bodoh, tapi tak sampai hati pulak).
Beliau kini menjadi bahan persendaan baru di kalangan rakyat, setelah beberapa menteri turut diperlakukan sedemikian dan dipertikaikan sebelum ini. (SH 08/01/2014)

0

0

votes
Article Rating
Kongsikan artikel ini


Masih Bergunakah Perdana Menteri Kepada Kita?

 Kedudukan penyandang jawatan Perdana Menteri paling dipertikaikan ketika ini. Ketika rakyat bergelut dengan bermacam-macam masalah dan kesulitan, di samping isu demi isu yang muncul serta menjadi perdebatan ramai, seorang Perdana Menteri yang seharusnya memainkan peranan meredakan keadaan dan menunjuk jalan penyelesaian lebih banyak membisu dan menghilangkan diri daripada memainkan peranan yang sewajarnya.
Ketika rakyat bising dengan kenaikan harga barang dan melakukan demonstrasi bantahan mengenainya, Najib yang menjadi Perdana Menteri lebih selesa menghabiskan masanya bercuti bersama keluarga. Sehingga kini ke mana percutian hujung tahun Najib, sama ada ke Sydney, Los Angelas atau hujung dunia yang lain, masih lagi menjadi misteri.
Tapi yang pastinya, ketika rakyat bising, merungut dan digelar bughah, beliau sedang bersenang-lenang di luar negara.
Ketika isu kalimah Allah muncul kembali dan menghangatkan pertikaman antara Islam dan Kristian, walaupun beliau ada di dalam negara tetapi keberadaannya tidak memberi erti. Sudah berminggu-minggu isu ini menjadi perdebatan, apa pendirian Najib sebagai Perdana Menteri langsung tidak diketahui.
Beliau bukan saja tidak mahu menyatakan pendiriannya, malah tidak mahu bercakap dengan media mengenainya. Begitu juga, walaupun beliau turut mempengerusikan mesyuarat mingguan kabinet ketika isu kalimah Allah ini sedang hangat diperkatakan, kita juga tidak tahu sama ada ia dibincangkan atau tidak. Yang kita tahu, sehingga ini Najib masih membisu mengenai isu Allah ini sedangkan sebahagian punca timbulnya masalah ini adalah daripada tindakannya menyetujuinya formula 10 perkara dengan penganut agama Kristian pada 2010 dahulu.
Begitu juga, ketika harga barang naik, kos sara hidup meningkat dan rakyat dipaksa mengikat perut, apa yang kita dengar perbelanjaan kerajaan untuk menampung kehidupan keluarga Perdana Menteri terus bertambah, termasuk bertambahnya jet mewah yang disewa.
Hutang negara yang semakin membesar dan hampir mencecah tahap 55 peratus iaitu kategori yang boleh dianggap muflis, ia langsung tidak menzahirkan perubahan kepada gaya hidup, gaya perbelanjaan dan langkah berjimat cermat Perdana Menteri dan kerajaan.
Dalam analogi yang mudah, Perdana Menteri adalah umpama nakhoda bagi sebuah kapal. Dalam pelayarannya kapal itu, nakhoda inilah yang semestinya memainkan peranan untuk memastikan perjalanan sentiasa selamat, cukup bekalan makanan, anak-anak kapal terpelihara, tiada kemalangan atau kecederaan apabila ribut dan badai melanda serta menentukan pelbagai perkara lagi. Yang penting, nakhoda mesti tahu peranannya dan sentiasa berperanan ketika saat-saat genting.
Tidak dikatakan nakhoda yang baik apabila seseorang nakhoda itu tidak memainkan peranan sepanjang pelayaran sehingga kapal sering terumbang-ambing, dimasuki air dah tidak tentu hala tujunya.
Dalam kedudukan Najib yang sering tidak berperanan, membisu dan mendiam diri terhadap berbagai isu yang muncul sedangkan beliau sebagai nakhoda begitu dituntut peranannya, beliau kini tidak ubah seperi nakhoda yang gagal dan tidak berguna. Tindakannya yang tidak mahu bersuara atau takut bersuara di ketika rakyat dibebankan dengan banyak permasalahan menjadikan beliau semakin tidak berperanan di mata rakyat.
Negara seolah-olah tiada Perdana Menteri ketika isu kalimah Allah ini hangat diperkatakan. Ia seperti dibiarkan begitu saja tanpa sebarang kawalan dan panduan. Semua orang boleh bercakap, menuduh, mengkritik, menghentam dan melemparkan tuduhan kepada sesiapa saja.
Amatlah malang dalam keadaan yang boleh mencetuskan perbalahan bila-bila masa ini, Mahathir terpaksa bersuara dan mengajar Najib seperti menyarankan supaya kerajaan berjimat cermat dan mengurangkan kos serta meminta pihak swasta menyuarakan kebimbangan dalam isu kenaikan kos sara hidup rakyat dan mengembalikan ISA dalam menangani kemelut isu kalimah Allah yang kian memuncak sekarang ini.
Ini nyata berbeza ketika era Mahathir dulu. Semua perkara dalam kawalannya dan semua isu yang berbangkit akan mendapat perhatian daripadanya. Tidak pernah, walau sekecil mana sesuatu isu itu yang tidak mendapat perhatian daripadanya. Begitu juga ketika zaman Pak Lah, walaupun beliau dituduh lemah dan tidak sepantas Mahathir tetapi dalam semua isu yang berlaku, suaranya tetap kedengaran.
Apabila seorang Perdana Menteri bersuara dan memberi kenyataan dalam sesuatu isu, sekurang-kurangnya petunjuk kepada jalan penyelesaian dapat dilihat. Berbanding sekarang, dalam isu kalimah Allah misalnya, oleh kerana Najib memilih untuk berdiam diri dan membisu, ke arah mana penyelesaiannya masih lagi menjadi kabur dan tidak ketahuan. Semua orang seperti dibiarkan menyalakan api dan mencurahkan minyak.
Dalam hal ini, kedudukan Najib sebagai Perdana Menteri atau nakhoda kepada sebuah kapal, hampir tidak ada. Oleh kerana peranan Perdana Menteri lebih terlihat dalam aspek perbelanjaan mewah dan pemborosan sahaja, kelakuannya tidak ubah seperti nakhoda yang asyik tidur ketika kapal sedang belayar tetapi hanya muncul ketika waktu makan sahaja. Sungguh jelek nakhoda seperti itu.
Di mata rakyat, itulah kedudukan Najib sekarang. Ada atau tiada beliau, hampir tiada bezanya. Kedudukan Perdana Menteri sebagai nakhoda, penunjuk jalan dan pembimbing dalam meredakan keadaan apabila berlaku krisis, nampaknya sudah tidak berfungsi lagi. Malah dalam banyak keadaan, kedudukan Najib sebagai Perdana Menteri lebih merupakan beban dan masalah kepada rakyat.
Sudah ramai yang menyoal, apa gunanya seorang Perdana Menteri kepada kita sekarang ini?
Selagi Najib atau yang sefesyen dengannya menjadi nakhoda negara ini, jawatan Perdana Menteri bukan saja tidak memberi manfaat kepada rakyat, malah lebih dianggap beban yang hanya meningkatkan kos saraan semata-mata. (SH 09/01/2014)

0

0

votes
Article Rating
Kongsikan artikel ini


Kalau Tukar Kerajaan Tidak Jamin Harga Turun, Tentulah Jawapannya Tukar PM…

 Ahli Parlimen Pulai yang juga Pengerusi Jawatankuasa Kira-Kira Wang Negara, Nur Jazlan Mohamed telah bertindak dengan sewajarnya ketika berhujah mengenai kenaikan harga barang dalam forum anjuran Sinar Harian, semalam. Atas kapasitinya sebagai pemimpin UMNO dan BN, walaupun agak lantang dan banyak mengkritik kerajaan sejak kebelakangan ini, beliau pada hakikatnya tidak lupa akan kedudukan dirinya yang sebenar.
Di pentas forum yang turut dihadiri oleh Rafizi Ramli daripada PKR dan seorang pensyarah, Prof Dr Amir Husin Baharuddin itu, ramai yang mengharapkan Nur Jazlan kekal mengkritik kerajaan berhubung beberapa langkah yang menyebabkan kenaikan harga barang ini sebagaimana beberapa kenyaaannya sebelum ini.
Malah, mungkin ramai yang turut mengharapkan beliau akan mengkritik cara kepimpinan Najib secara lebih khusus dan keras.
Namun, Nur Jazlan pada hakikatnya telah menunjukkan kewarasan dan kematangannnya sebagai pemimpin. Dalam kenaikan harga barang ini, beliau berkata, pertukaran kerajaan bukanlah penyelesaiannya dan ia tidak menjamin harga akan turun kerana kerajaan telah menangguhkan kenaikan itu sejak sekian lama.
Apa yang sepatutnya dilakukan olah kerajaan, menurut Nur Jazlan ialah kerajaan bersifat telus dan memberitahu hakikat sebenar mengenai kenaikan yang mahu dilakukan, termasuk mengumumkan apa kenaikan yang akan dilakukan pada tahun 2014, 2015 dan seterusnya supaya rakyat dapat bersedia dengan perubahan harga itu.
Dalam beliau mengkritik cara kerajaan bertindak, beliau tetap mempertahankan bahawa pertukaran kerajaan bukanlah penyelesaiannya. Sebagai pemimpin UMNO dan BN, memanglah hak dan kewajarannya bercakap demikian walaupun dalam manifesto dan Buku Jingga yang dibentangkan oleh PR kepada rakyat sebelum PRU 13 lalu terdapat beberapa idea cemerlang dari segi mengurangkan beban hidup rakyat seperti pendidikan percuma, penurunan harga kereta menerusi penghapusan AP dan sebagainya.
Bagi sesetengah pihak, tidak salah memberi peluang kepada PR memerintah negara ini berdasarkan idea-idea dan keprihatinan mereka yang tinggi dalam membela rakyat dan pada hakikatnya kesungguhan ke arah itu telah pun ditunjukkan melalui perolehan undi popular sebanyak 51 peratus berbanding BN yang cuma 47 peratus.
Apa yang menyelamatkan BN hanyalah sistem pilihanraya yang diamalkan di negara ini.
Selepas pilihanraya dan dengan kedudukan yang kekal rapuh disisi rakyat, tindakan kerajaan menaikkan harga minyak, menghapuskan subsidi gula, membenarkan kenaikan tarif letrik dan sebagainya telah menyebabkan berlakunya rantaian peningkatan dalam banyak harga barang, sekaligus menyebabkan kos sara hidup menjadi semakin mahal.
Dalam masa yang sama, kemewahan dan pemborosan pemimpin, terutamanya Perdana Menteri tidak pernah berubah. Kecintaan kepada gaya hidup mewah, memiliki barang-barang mahal, jamuan dan perjalanan dengan kos yang tinggi, terus juga bermaharajalela. Seruan berjimat, mengikat perut dan berubah hanyalah ditujukan kepada rakyat marhaen tetapi tidak kepada diri mereka sendiri.
Secara nyatanya, kelemahan kerajaan sekarang adalah berpunca daripada kelemahan yang ada pada Najib sebagai Perdana Menteri. Beliau telah gagal melonjakkan ekonomi dan menambah pendapatan negara sehingga yang terfikir di kepalanya untuk mengelakkan kewangan negara terus merudum ialah dengan menaikkan cukai, menghapuskan subsidi dan mengambil lebih banyak wang daripada poket rakyat.
Tetapi oleh kerana pendapatan negara tidak diseimbangkan dengan kemewahan dan pemborosn, dalam masa yang sama hutang negara terus juga meningkat. Ketika Najib mengambil alih kepimpinan pada 2009, hutang negara hanyalah RM362 bilion tetapi kini telah meningkat sekali ganda menghampiri RM600 bilion.
Di samping kedudukan ekonomi makin merudum dan gagal dipertingkatkan, kelemahan kepimpinan Najib juga telah menyumbang kepada munculnya pelbagai isu dan kekalutan dalam negara. Semua ini menambahkan lagi keresahan hidup seharian rakyat.
Walaupun Nur Jazlan menyatakan pertukatan kerajaan tidak menjamin penurunan harga barang dan kenyataan itu lebih memperlihatkan kewajarannya dalam memberikan pendapat bersesuaian dengan kedudukannya sebagai pemimpin UMNO dan BN, namun secara tersiratnya beliau mungkin mahu berkata, pertukaran Perdana Menteri adalah penyelesaian yang munasabah untuk menurunkan harga barang.
Ini kerana kenaikan kos sara hidup rakyat lebih berpunca daripada cara kepimpinan dan pendekatan yang digunakannya dalam mengurus ekonomi dan kerajaan.
Kata-kata itu mungkin sudah ada dalam pemikiran Nur Jazlan, cuma tidak mampu diluahkannya pada forum tersebut. Tetapi beliau sebenarnya sedang berkongsi pemikiran itu dengan majoriti rakyat ketika ini. (SH 10/01/2014)

0

0

votes
Article Rating
Kongsikan artikel ini


Janganlah Sampai Penyokong Jamil Khir Buat Laporan Polis Terhadap Harussani…

 Setelah semalam tersebar khabar angin mengenai perletakan jawatan Menteri Perdagangan Dalam Negeri, Koperasi dan Kepenggunaan, Hasan Malek sehingga sekumpulan Pemuda UMNO yang diketuai oleh anaknya sendiri membuat laporan polis kerana menganggapnya fitnah yang mengaibkan, hari ini seorang lagi menteri diminta meletakkan jawatan.
Kali ini Menteri di Jabatan Perdana Menteri, Jamil Khir Baharom yang bertanggungjawab dalam hal ehwal agama pula menjadi sasaran. Tetapi tidak seperti berita perletakan jawatan Hasan Malek yang dicetuskan oleh pengendali laman sosial pro UMNO, Afiq KL Town, desakan meminta Jamil Khir berundur dilakukan oleh seorang mufti iaitu, Harussani Zakaria.
Harussani yang merupakan Mufti Perak di mana sebelum ini telah menggelarkan peserta demontrasi membantah kenaikan harga barang sebagai bughah dan halal darahnya, nyata kecewa dengan pendirian Jamil Khir dalam menangani isu kalimah Allah yang sedang hangat diperkatakan sekarang, khususnya untuk bertindak terhadap pengarang The Herald, Paderi Lawrence Andrew.
Bagi Harussani, memandangkan sudah ada keputusan daripada Mahkamah Rayuan yang melarang penggunaan nama Allah oleh penganut agama Kristian tetapi Paderi Lawrenca tetap juga berkeras mahu menggunakan kalimah itu, ia jelas suatu penghinaan dan pendirian Jamil Khir yang secara santai meminta semua pihak bertenang dan menunggu saja keputusan Mahkamah Persekutuan, langsung tidak boleh diterima sama-sekali.
Kalau beginilah pendirian seorang menteri yang bertanggungjawab dalam hal ehwal agama, lebih baiklah letak jawatan saja, demikian tegas Harussani lagi.
Berbanding berita perletakan jawatan Hasan yang hanya tersebar melalui media sosial, Jamil Khir sebaliknya diminta meletakkan jawatan oleh seorang mufti. Sebagaimana Hassan dimangsakan oleh pengendali laman sosial yang pro UMNO, Jamil Khir pula mahu dipencenkan oleh mufti yang pro UMNO.
Ini bermakna, gesaan yang meminta Jamil Khir meletakkan jawatan lebih berwibawa daripada apa yang diterima oleh Hasan yang dikatakan sekadar khabar angin untuk tujuan ujikaji saja. Semogalah tidak ada penyokong Jamil Khir yang membuat laporan polis terhadap Harussani sepertimana penyokong Hasan yang terasa difitnah dan diaibkan dengan berita tidak benar itu.
Dalam masa yang sama, kumpulan pro UMNO sendiri nampaknya sudah mulai tidak puas hati dengan wibawa dan prestasi menteri-menteri kabinet pilihan Najib ini sehingga mereka bukan saja secara terbuka mendedahkan kelemahan pemimpin mereka sendiri, bahkan seperti sudah tidak dapat menahan sabar dengan akhirnya meminta meletakkan jawatan saja sebagai jalan penyelesaian yang terbaik.
Meminta pemimpin yang gagal meletakkan jawatan, sebenarnya bukanlah perkasa asing. Mahathir, Pak Lah dan Najib sering saja diminta meletakkan jawatan kerana dianggap lemah dan gagal menyelesaikan sesuatu isu. Beberapa pemimpin lain juga kerap menerima nasib yang sama. Namun biasanya, gesaan perletakan jawatan ini dilakukan oleh pihak pembangkang sebagai menunjukkan betapa lemahnya pemimpin tersebut, tetapi jika kelompok sendiri yang turut membuat gesaan serupa, ia tentulah kerana pemimpin tersebut sudah terlalu lemah dan tidak diperlukan lagi.
Dalam kes Hasan, beliau dianggap menteri yang paling tidak berwibawa dan banyak cakap merapu dalam menguruskan kementeriannya. Beberapa komen dan reaksinya mengenai kenaikan harga barang amat memualkan dan menampakkan Najib telah melakukan kesilapan melantiknya. Juga seolah-olah UMNO kering-kontang dengan pemimpin yang baik dan berwibawa.
Tindakan menyebarkan berita mengenai perletakan jawatannnya mungkin lebih bertujuan supaya beliau sedar hakikat dirinya dan tahap liabilitinya kepada UMNO dan kerajaan yang menjadi perbualan ramai ketika ini. Tindakan terpuji ialah seharusnya Hasan menerima baik penyebaran khabar itu dengan berusaha memperbaiki prestasi dirinya, atau jika gagal, berundurlah secara terhormat.
Tindakan para penyokongnya, malah diketuai oleh anaknya sendiri, Adly Effendy membuat laporan polis lebih menyerlahkan kelemahan dirinya dan hanya menonjolkan kelompok manakah yang sebenarnya mahu Hasan kekal sebagai menteri kabinet.
Berbeza dengan kes Jamil Khir, beliau sebaliknya telah diminta oleh seorang mufti untuk meletakkan jawatan atas tanggapan gagal membela agama Islam, tambahan pula dengan kedudukan Jamil Khir yang berlatar-belakangkan tentera yang seharusnya mempamerkan sikap tegas dan tidak mudah berkompromi. Jika mahu dikira aib dan malu, Jamil Khir jelas lebih malu berbanding Hasan.
Sementara berita perletakan jawatan atau gesaan meletakkan jawatan adalah resam dalam dunia politik yang seharusnya diterima dengan fikiran terbuka oleh mana-mana pemimpin, adalah diharapkan juga tidak ada penyokong Jamil Khir yang membuat laporan polis terhadap Harussani semata-mata untuk mempertahankan menteri agama itu.
Apa yang seharusnya dilakukan ialah cubalah berubah sikap, menjadi pemimpin yang lebih baik dan sentiasa mempamerkan pretasi. Jika gagal berubah, cuba-cubalah memandang pintu keluar.
Dan semoga tiada juga yang menuduh Harussani turut menjadi bungah kerana cuba menjatuhkan pemimpin yang telah dipilih melalui proses pilihanraya yang sah. (SH 11/01/2014)

0

0

votes
Article Rating
Kongsikan artikel ini


Mana Satu Pilihan Najib – Kembalikan ISA, Beri Mahathir Kuasa, Rombak Kabinet Atau Undur Diri?

 Cadangan bekas Perdana Menteri, Tun Mahathir Mohamad agar Akta Keselamatan Dalam Negeri atau ISA dikembalikan bagi menangani kumpulan ekstrem yang mungkin menggugat kestabilan negara, bukan saja mengundang pro dan kontra terhadap keperluan akta tersebut, sebaliknya turut menyeret idea agar beliau dikembalikan dalam kabinet bagi membantu kepimpinan Najib Razak yang dianggap terlalu lemah ketika ini.
Bekas Menteri Penerangan, Zainuddin Maidin yang melontarkan idea tersebut di blognya berkata, pengalaman lebih 20 tahun Mahathir dalam memimpin negara dan mengendalikan soal keselamatan dengan jayanya, tidak seharusnya dibazirkan begitu saja oleh Najib.
Katanya, cadangan ini bukannya untuk mengembalikan Mahathir kepada kedudukan kerusi Perdana Menteri tetapi perlu diberkan kuasa dalam kabinet untuk membantu Perdana Menteri dan kerajaan dalam menangani isu keselamatan, perkauman, agama dah ekonomi yang kian meruncing sekarang ini.
Sebelum ini Mahathir telah mencadangkan agar ISA dikembalikan semula bagi menangani pelbagai isu berkaitan keselamatan, perkauman dan agama yang timbul satu persatu sejak kebelakangan ini. Cadangan itu telah mendapat sokongan Ketua Polis Negara, Khalid Abu Bakar dan Timbalan Menteri Dalam Negeri, Wan Junaidi Tuanku Jaafar. Kumpulan konservatif yang masih merupakan majoriti dalam UMNO juga jelas berdiri teguh di belakang Mahathir berkaitan ISA ini dan mereka merasakan salah sebab lemahnya Najib ialah kerana tindakannya menghapuskan ISA pada 2011 dahulu.
Menteri Dalam Negeri, Ahmad Zahid Hamidi bagaimanapun dengan pantas menolak keperluan untuk menghidupkan semula ISA ini. Walaupun sebelum ini beliau agak bertegas dan tidak bersetuju dengan cadangan Najib mahu menghapuskan Akta Hasutan dan Ordinan Darurat, dalam konteks ISA ini Zahid nampaknya memilih untuk berdiri di belakang transformasi Najib.
Sama ada pendirian itu kerana beliau benar-benar tidak setuju ISA dikembalikan atau kerana ketika ini pemilihan UMNO sudah berlalu dan tidak perlu lagi menunjuk-nunjuk sikap tegas, hanya beliaulah yang mengetahui isi hatinya yang sebenar.
Pihak pembangkang dan rakyat yang menyanjung hak asasi serta kebebasan bersuara sememangnya bersetuju apabila Najib bertindak menghapuskan ISA, namun tindakan itu tidak memberi impak besar daripada segi sokongan kepada kerajaan, terutama golongan terpelajar, pengundi muda, pengundi bandar dan seumpamanya.
Hakikat inilah yang menyebabkan golongan konservatif dalam UMNO merasakan tindakan Najib menghapuskan ISA adalah suatu pertimbangan yang salah kerana sementara sokongan rakyat tidak bertambah, kerajaan menjadi semakin tidak bertaring dalam menguruskan isu-isu kritikal.
Sementara cadangan Mahathir agar ISA dikembalikan terus mencetuskan reaksi yang berbagai dan mungkin menyebabkan sokongan terhadap kepimpinan Najib kian merosot, cadangan Zainuddin Maidin agar Mahathir diberikan kuasa dalam kabinet untuk membantu Najib dan kerajaan, jelas merupakan satu lagi terjahan yang bakal menyebabkan kedudukan Perdana Menteri semakin terhimpit ke dinding.
Sebagai bekas Ketua Pengarang Utusan Melayu, Zainudin Maidin yang lebih dikenali sebagai Zam seperti sedang mengiringi bekas Ketua Pengarang NST, Kadir Jasin yang sudah sekian lama bersikap lantang dan kritikal terhadap kepimpinan Najib.
Dengan idea Zam tersebut, bukan saja mengesahkan Najib sebagai Perdana Menteri yang paling lemah tetapi juga membuktikan seluruh anggota kabinet seolah-olah sudah lumpuh dan tidak mampu lagi menyumbang sebarang kebaikan kepada negara. Ia secara tidak langsung juga membenarkan segala gelaran yang diberikan kepada sesetengah menteri seperti cap ayam, cap sardin dan sebagainya.
Di sebalik cadangan mengenai ISA, apa pilihan Najib sebenarnya?
Mahukah beliau mengembalikan semula ISA sedangkan ia umpama menguburkan program transformasinya sendiri? Atau beliau terus kekal agar ISA dihapuskan dan dalam masa yang sama rela sokongan terhadapnya, terutama daripada golongan konservatif semakin berkurangan?
Atau mungkinkah beliau bersetuju dengan cadangan Zainuddin untuk memberi tempat dan kuasa semula kepada Mahathir walaupun ianya bermakna beliau secara sedar mengakui kelemahan dan ketidak-upayaan anggota kabinetnya dalam mengurus negara selama ini sehingga Mahathir yang sudah lebih 10 tahun bersara perlu dibawa semula dalam kerajaan?
Pilihan lain yang boleh dibuat oleh Najib ialah segera merombak kabinetnya dengan mengeluarkan menteri-menteri cap ayam dan cap sardin serta menggantikannya dengan pemimpin lain yang lebih berwibawa dan berkelayakan. Pilihan ini mungkin mampu memberi nafas baru dari segi persepsi rakyat terhadap kepimpinannya dan mengelakkan kritikan yang berterusan.
Tetapi jika Najib merasakan idea Mahathir mengenai ISA dan kemudian disusuli dengan cadangan perlunya bekas Perdana Menteri itu dikembalikan dalam kabinet sebagai usaha tersusun mahu melemah dan kemudian menyingkirkannya daripada kerusi empuk Perdana Menteri, beliau mungkin boleh memilih jalan yang paling selamat iaitu mengundurkan diri secara baik dan terhormat.
Dengan trend majoriti rakyat tidak berpihak kepadanya, sokongan UMNO pula berpecah-pecah serta pelbagai isu yang kian menghimpit, adalah tidak berbaloi untuk Najib terus berlaga angin dengan Mahathir dan kumpulan yang ingin menyingkirkannya kerana kemungkinan beliau kecundang adalah lebih besar berbanding meraih kemenangan. Lagi pula, sejarah politik Najib dalam UMNO bukanlah berasaskan pertandingan dan persaingan, tetapi kerana diberi laluan dan kemenangan percuma yang sebahagian faktornya ialah kerana darah Tun Razak mengalir dalam tubuhnya.
Oleh itu, berundur diri mungkin pilihan terbaik bagi Najib dan membiarkan saja segala kekusutan yang sedang berlaku dalam negara ini diuruskan oleh pemimpin lain pula. (SH 12/01/2014)

0

0

votes
Article Rating
Kongsikan artikel ini


Apabila Najib Dikangkungkan, Jentera Maya UMNO Langsung Tak Bermaya

 Sejak semalam laman sosial sesak dengan perkataan kangkung dan kaitannya dengan Perdana Menteri, Najib Razak. Hanya kerana Najib mahu mempertahankan kenaikan harga barang yang tidak semuanya berpunca daripada kerajaan tetapi juga disebabkan faktor lain seperti cuaca dan sebagainya dan kemudian mengambil harga sayur kangkung sebagai contohnya telah menyebabkan beliau dikaitkan dengan pelbagai perkara berkaitan kangkung.
Ini kerana contoh kangkung yang diambil oleh Najib itu memang agak kurang tepat untuk menggambarkan penurunan harga barang berikutan di kampung-kampung, sayur kangkung boleh diperolehi secara percuma di tepi-tepi parit di kebanyakan rumah.
Apa yang menjadi persoalan rakyat mengenai kenaikan harga barang ini ialah berkaitan keputusan kerajaan seperti menaikkan harga minyak, menghapuskan subsidi gula dan kenaikan tarif letrik sehingga dengannya telah menyebsbkan banyak barang-barang keperluan seharian turut meningkat harganya.
Tetapi kenaikan yang berpunca daripada tindakan kerajaan ini tidak dijawab oleh Najib, sebaliknya contoh kangkung yang diambilnya juga langsung tidak kena. Lantaran itu, Najib bukan saja dikangkungkan, malah digelar Perdana Menteri kangkung dan dikaitkan dengan pelbagai perkara lain berkaitan kangkung.
Apabila Najib diserang tentera siber atau jentera maya PR berkaitah perkara ini, satu perkara yang paling nyata ialah betapa berkesan dan ampuhnya mereka dalam melakukan kerja ini. Serangan yang dilakukan bagaikan bertali arus dan tidak henti-henti sehingga masyarakat umum juga dapat merasakan bahawa Najib telah tidak bertindak bijak dengan mengambil kangkung sebagai contoh dalam ucapannya.
Dalam masa yang sama, berikutan serangan bertubi-tubi dan bertali arus ini, Najib akhirnya telah menjadi bahan jenaka dan ketawa masyarakat.
Lebih malang lagi, di sebalik serangan yang dilakukan terhadap Najib ini, jentera maya UMNO kelihatan langsung tidak berperanan dalam mempertahankan Perdana Menteri. Mereka seolah-olah sudah lumpuh dan tutup kedai.
Sementera Najib, Muhyiddin, Zahid Hamidi dan lain-lain pemimpin kanan UMNO berulang kali menyatakan kepentingan peranan media baru dalam tahun-tahun mendatang dan dalam pilihanraya 2018 nanti, tentera siber atau jentera maya UMNO seolah-olah tidak wujud langsung dalam persaingan yang sedang berlaku ini. Ketika Najib dikangkungkan adalah contoh terbaik bagaimana jentera maya UMNO langsung tidak bermaya dan seolah-olah tidak wujud saja layaknya.
Langsung tidak ada yang mempertahan dan membela Najib dalam isu ini. Mereka hanya membiarkan saja Najib dilanyak dan dilenyek oleh tentera siber pro pembangkang. Memang dalam hal ini jentera siber pembangkang begitu berjaya serta kelihatan begitu komited dan bersungguh-sungguh dalam menjalankan peranan menggugat keyakinan rakyat terhadap Najib, UMNO dan kerajaan.
Ahmad Maslan yang mengetuai jentera penerangan UMNO juga tidak berperanan memberi penerangan dan lebih rela Najib dikangkungkan begitu saja. Di manakah jentera beliau dalam hal ini?
Jentera maya di pejabat Perdana Menteri yang dilaporkan mempunyai bajet besar dan memiliki segala kemudahan juga nampaknya gagal menyaingi kehebatan pejuang maya PR yang berjuang tanpa wang dan lebih kerana fisabilillah semata-mata.
Begitu juga biro Media Baru, Pemuda UMNO turut disangsikan peranannya. Langsung tidak terlihat kelibat mereka dalam menyerang balas apa yang dilakukan oleh jentera siber pembangkang terhadap Najib.
Di kalangan pemimpin UMNO pula, daripada sekian banyak yang aktif dalam media sosial, hanya Ketua Pemuda UMNO, Khairy Jamaluddin yang tampil mempertahankan dan membela Najib. Yang lain-lain, sama ada tiada keupayaan untuk menjawab, merasakan tidak penting membela Najib atau mereka tidak terfikir untuk menjawabnya tetapi semua ini menampakkan kelemahan yang ketara yang seolah-olah Najib hanya bersendirian dan tidak dibantu dalam mempertahankan dirinya.
Jika dalam hal sekecil kangkung ini pun, jentera siber UMNO sudah lumpuh dalam perjuangannya, sudah tentulah dalam hal-hal yang lebih besar atau ketika mahu mempertahankan UMNO dan BN dalam pilihanraya 2018 nanti, ia akan menjadi lebih parah lagi.
Oleh itu, jika keadaan ini berterusan, bukan saja Najib akan terus dikangkung atau dibayamkan di masa-masa akan datang, bahkan zaman gelap UMNO dan BN sudah boleh dibayangkan dalam pilihanraya 2018 nanti. Ini kerana menjelang PRU 14, semakin ramai jumlah pengundi yang bergantung kepada maklumat di internet dan laman sosial untuk mengikuti perkembangan yang berlaku dalam negara. (SH 14/01/2014)

0

0

votes
Article Rating
Kongsikan artikel ini